DESAMALL@KPLB catat jualan RM1.94 juta

BUKIT JELUTONG, 31 Mac - Sejak dilancarkan pada Oktober 2017, program Desa Mall@KPLB sudah mencatat jualan hampir RM2 juta setakat Februari lalu dan ini membuktikan kemampuan memasarkan produk kampung secara dalam talian.

Program kendalian Kementerian Pembangunan Luar Bandar (KPLB) kini dalam perancangan untuk menambah bilangan kedai fizikal meskipun 14 buah kedai sudah tersedia di beberapa kawasan parlimen.

Jelas Menterinya, Datuk Dr Abd Latiff Ahmad, ke semua produk yang dipasarkan di Desa Mall tidak dikenakan yuran penyenaraian seperti di pasar raya besar selain turut dibantu daripada aspek pembungkusan.

Beliau merasmikan Gudang DesaMall@KPLB di Shah Alam hasil kerjasama antara Syarikat Elokal Sdn Bhd dan Syarikah GIG Technology Sdn Bhd selaku penyedia gudang.

Gudang DesaMall tersebut mampu menyimpan lebih 150,000 unit produk dalam satu-satu masa.


Kebenaran rentas negeri semasa Aidilfitri, bergantung kepada penilaian risiko KKM

KUALA LUMPUR, 31 Mac - Datuk Seri Ismail Sabri menjelaskan setiap keputusan yang dibuat Majlis Keselamatan Negara MKN berdasarkan penilaian risiko oleh Kementerian Kesihatan Malaysia (KKM), termasuk untuk rentas negeri ketika Aidilfitri Mei ini.

Kebenaran akan diberikan sekiranya mendapat reaksi positif daripada Kementerian Kesihatan Malaysia (KKM).

Perdana Menteri, Tan Sri Muhyiddin Yassin minggu lalu, menyatakan kerajaan akan meneliti untuk membenarkan aktiviti rentas negeri dan ziarah sempena sambutan Aidilfitri.

Namun, keputusan itu bergantung kepada situasi semasa kes harian COVID-19.


Pembinaan Lebuhraya SUKE ditangguhkan sehingga menerima laporan audit keselamatan

KUALA LUMPUR, 31 Mac - Pembinaan Lebuhraya Bertingkat Sungai Besi-Ulu Kelang (SUKE) ditangguhkan sehingga menerima laporan audit keselamatan, daripada juruaudit bebas yang dilantik.

Menteri Kanan Kerja Raya Datuk Seri Fadillah Yusof berkata kerja pembinaan hanya akan dimula semula, sekiranya pihak berwajib berpuas hati dengan hasil laporan juruaudit bebas, berkaitan aspek keselamatan di tapak projek lebuh raya itu.

Beliau berkata demikian kepada pemberita selepas melancarkan Program Pembangunan Kontraktor Penyenggaraan (PPKP) 2021 di ibu negara.

Selain SUKE, Lebuhraya Duta-Ulu Kelang (DUKE) dan Projek Lebuhraya Lembah Klang Timur (EKVE) juga akan diaudit oleh juruaudit bebas yang telah dilantik.

Mengenai punca sebenar kejadian, beliau memaklumkan siasatan masih dilakukan Jabatan Keselamatan dan Kesihatan Pekerjaan kerana ia berkaitan dengan peralatan di tapak pembinaan tersebut.

Pada 22 Mac lepas, tiga pekerja warga China maut manakala seorang pemandu cedera parah susulan insiden satu daripada komponen kren gantri terjatuh di tapak pembinaan Lebuhraya SUKE berhampiran Puncak Banyan, Persiaran Alam Damai, Cheras.


Kerajaan sedia pinjaman mudah untuk tanaman buluh secara komersial

MUAR, 30 Mac - Syarikat-syarikat yang mempunyai tanah persendirian terbiar diharap memohon projek penanaman buluh secara besar-besaran.  Ketika ini, hanya tiga daripada 10 syarikat tempatan sudah memulakan penanaman buluh di Bintulu, Sarawak.

Menteri Perusahaan Perladangan dan Komoditi, Datuk Dr Mohd Khairuddin Aman Razali berkata, ketika ini tumpuan diberikan kepada tanah-tanah persendirian terbiar memandangkan terdapat kekangan untuk menanam buluh di kawasan hutan simpan kekal.  Kementeriannya menyediakan pinjaman mudah RM500 juta kepada pelbagai agensi berminat untuk penanaman buluh secara komersil.

Beliau berkata demikian selepas merasmikan persidangan buluh dan majlis pecah tanah ladang buluh di Muar.  Bagi projek itu, kementerian menumpukan kepada sekurang-kurangnya lima spesis buluh antaranya buluh betong, buluh beting dan buluh hitam.


TransKoM 2021-2025: Paksi transformasi gerakan koperasi di Malaysia

KUALA LUMPUR, 30 Mac- Transformasi secara menyeluruh perlu dilakukan kepada gerakan koperasi di Malaysia, bagi memperkasa serta memantapkan peranannya, agar terus mampan dalam menghadapi cabaran abad ke-21, sekali gus seiring era digitalisasi.Justeru, Perdana Menteri Tan Sri Muhyiddin Yassin, melihat langkah Kementerian Pembangunan Usahawan dan Koperasi membangunkan Pelan Transformasi Koperasi Malaysia (TransKoM) 2021-2025 adalah tepat bagi menjadi paksi transformasi kepada gerakan koperasi itu.

Beliau berucap merasmikan TransKoM 2021-2025 di ibu negara yang turut dihadiri Menteri Pembangunan Usahawan dan Koperasi, Datuk Seri Dr Wan Junaidi Tuanku Jaafar. Mengangkat tema 'TransKoM Pemacu Pembangunan Koperasi Progresif', pelan tindakan lima tahun itu menggariskan lima bidang tujahan, 20 langkah strategik dan 36 program untuk menjadikan koperasi lebih berdaya saing.


Malaysia akan dapat perincian dari Arab Saudi prosedur haji,umrah

ALOR SETAR, 30 Mac - Malaysia akan mendapat perincian dari Arab Saudi mengenai prosedur operasi standard (SOP) sebagai persediaan untuk menghantar jemaah haji dan umrah ke Tanah Suci.

Menteri di Jabatan Perdana Menteri (Hal Ehwal Agama) Datuk Seri Dr. Zulkifli Mohamad Al-Bakri berkata perbincangan susulan akan diteruskan dengan agensi berkaitan lain bagi memudahkan urusan ibadah.

Beliau ditemui selepas melancarkan Dana WAJAR Yayasan Islam Negeri Kedah di Alor Setar.


JAS Perak selesai kumpul bukti pencemaran Hutan Simpan Segari Melintang

IPOH, 30 Mac - Jabatan Alam Sekitar (JAS) Perak telah selesai mengumpulkan bukti untuk mendakwa syarikat kontraktor yang terlibat pencemaran alur air di Hutan Simpanan Kekal (HSK) Segari Melintang.  Pengarahnya, Rosli Zul berkata, sebanyak enam kertas siasatan bersabit enam ketidakpatuhan syarat kelulusan Penilaian Impak Alam Sekitar (EIA) telah dibawa kepada Penasihat Undang-Undang bagi proses pendakwaan.

Menurutnya, syarikat tersebut masih berstatus 'henti kerja' bagi memastikan tiada lagi pelanggaran syarat-syarat yang telah diluluskan.

Kerja-kerja pembersihan dan baik pulih kawasan sehingga kini mencapai 70 peratus membabitkan kerja-kerja kawalan dan mitigasi.  Beliau berkata demikian pada Seminar Pematuhan Akta Kualiti Alam Sekeliling 1974 dan Seminar Pematuhan Syarat EIA sempena Sambutan Hari Air Sedunia di Ipoh.


Kelantan: Pasar Awam Bersepadu Wakaf Che Yeh perlu RM2 juta kos baik pulih

KOTA BHARU, 30 Mac - Majlis Perbandaran Kota Bharu, Bandar Raya Islam (MPKB-BRI) memerlukan RM2 juta bagi membaik pulih bangunan Pasar Awam Bersepadu Wakaf Che Yeh.

Menurut Yang Dipertuanya, Tuan Zainal Abidin Tuan Yusof, untuk peringkat awal pihaknya memerlukan peruntukan RM300,000 bagi aktiviti mengecat bangunan pasar, pendawaian elektrik serta membaiki sistem perparitan.

Setelah mengambil alih pengurusan pasar tersebut bermula 1 April ini, pihaknya akan memohon peruntukan daripada kerajaan.

MPKB-BRI mengambil alih pengurusan pasar tersebut selama tiga bulan sebelum diserahkan kepada pihak konsesi lain.

Ketika ini pengurusan bangunan, kedai dan parkir kenderaan diurus Sensa Timur Sdn Bhd.


Melaka: Menara Taming Sari dijangka dibuka April ini

AYER KEROH, 30 Mac - Menara Taming Sari dijangka mula beroperasi semula dalam tempoh terdekat selepas lebih tujuh bulan ditutup kepada orang ramai disebabkan Perintah Kawalan Pergerakan (PKP) serta proses penyelenggaraan. EXCO Melaka, Datuk Muhammad Jailani Khamis berkata, proses penyelenggaraan itu sudah siap sepenuhnya dan bersedia untuk menerima pengunjung.

Menara Taming Sari menerima lebih sejuta pengunjung setahun dan penutupannya mendatangkan kerugian kepada sektor pelancongan negeri itu.

Dalam pada itu, Datuk Muhammad Jailani berkata, Perbadanan Pembangunan Sungai dan Pantai Melaka akan mewujudkan Pakej Pit-Stop dalam Perkhidmatan Melaka River Cruise. Pakej ini memberi kemudahan penggunjung bergerak dari satu destinasi ke satu destinasi tanpa membawa kenderaan sendiri sekali gus mengurangkan kesesakan lalu lintas. Sebanyak 28 jeti bakal disediakan sebagai hentian secara berperingkat dengan peruntukan RM400,000 di sepanjang Sungai Melaka.


Raja Perlis ingatkan pemimpin kerajaan utamakan amanah dan integriti

ARAU, 30 Mac - Raja Perlis, Tuanku Syed Sirajuddin Jamalullail mengingatkan mereka yang memegang jawatan penting sama ada dalam agensi kerajaan mahupun agensi berkaitan kerajaan agar mengutamakan nilai amanah dan integriti dalam setiap tindakan serta tadbir urus.

Tegas baginda, mereka yang diberikan amanah harus sedar bahawa sesuatu jawatan itu merupakan amanah negara dan rakyat.

Justeru mereka harus mengelakkan diri daripada mengambil kesempatan untuk kepentingan diri atau keluarga.  Demikian titah baginda ketika menerima sembah mengadap hormat Menteri Di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri di Istana Arau.

Datuk Dr Zulkifli turut mempersembah maklum mengenai prestasi terkini selepas setahun beliau dilantik Menteri di Portfolio Agama selain memaklumkan mengenai peruntukan JAKIM dan agensi di bawahnya yang disalurkan kepada Perlis.


Hanya 17% rakyat Kelantan telah mendaftar vaksin COVID-19

KOTA BHARU, 30 Mac - Seramai 200,000 individu atau hanya 17% daripada keseluruhan 1.2 juta rakyat Kelantan telah mendaftar sebagai penerima vaksin.

Menurut Exco Negeri, Dr. Izani Husin angka tersebut mungkin kerana kesukaran untuk turun mendaftar dan pihaknya akan memulakan gerakan untuk mendekati rakyat untuk mendaftar sebagai penerima vaksin.

Tambahnya pendekatan khidmat bantuan atau "outreach" akan turut dilaksanakan khusus untuk penduduk yang tidak mempunyai telefon pintar atau kemudahan berkaitan untuk tujuan pendaftaran penerima vaksin.

Beliau mengulas perkara itu selepas Mesyuarat Khas Jawatankuasa Kerja Keselamatan Negeri di pengerusikan Menteri Besar Kelantan, Datuk Ahmad Yakob.


Program Imunisasi: Seramai 129,110 sudah lengkapkan dos kedua vaksin

KUALA LUMPUR, 30 Mac - Program Imunisasi COVID-19 Kebangsaan sudah menyaksikan seramai 129,110 individu telah melengkapkan dua dos suntikan vaksin.

Berdasarkan infografik dikongsi Menteri Kesihatan , Datuk Seri Dr Adham Baba bagi tempoh sama, sebanyak 451,655 individu telah menerima dos pertama.

Ini menjadikan jumlah keseluruhan pemberian dos pertama dan kedua vaksin COVID-19 kepada 580,765 orang.

Selangor kekal sebagai negeri teramai menerima suntikan dos pertama vaksin, diikuti Perak, Sabah, Kuala Lumpur dan Sarawak.

Untuk jumlah pendaftaran penerima vaksin pula, seramai 7,235,436 atau 29.83% individu di seluruh negara sudah mendaftar sebagai penerima vaksin.


Menteri Hal Ehwal Agama akan lakukan kunjungan hormat ke Arab Saudi

ALOR SETAR, 29 Mac - Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri akan mengadakan kunjungan hormat ke Arab Saudi bagi mengerat kerjasama dan mengukuhkan lagi hubungan Malaysia dan Arab Saudi.

Menurutnya, antara lain lawatan bertujuan mendengar kenyataan pihak Arab Saudi mengenai kuota tambahan 10,000 jemaah haji yang dimaklumkan baru-baru ini.  Beliau ditemui RTM selepas menyampaikan kuliah agama bertajuk 'Sabar' di Masjid Zahir, Alor Setar. Terdahulu, beliau mengadakan kunjungan hormat ke atas Sultan Kedah, Sultan Sallehuddin Ibni Almarhum Sultan Badlishah di Istana Anak Bukit, Alor Setar.


1,357 warga asing jalani ujian saringan COVID-19 semalam

KUALA LUMPUR, 29 Mac - Menteri Kanan Pertahanan, Datuk Seri Ismail Sabri Yaakob memaklumkan 1,357 warga asing telah menjalani ujian saringan COVID-19 semalam.

Daripada jumlah itu, dua individu disahkan positif.

Secara keseluruhannya, 659,757 warga asing telah disaring setakat ini.

Saringan COVID-19 diwajibkan kepada semua warga asing bermula 1 Februari lalu.


COVID-19: Pembelian vaksin oleh hospital swasta mungkin akan dibenarkan

PUTRAJAYA, 29 Mac- Satu perbincangan akan diadakan mengenai kebenaran pembelian vaksin oleh hospital swasta.

Menurut Menteri Penyelaras Program Imunisasi COVID-19 Kebangsaan, Khairy Jamaluddin, ia bagi membolehkan rundingan dilakukan.

Namun, penghantaran vaksin untuk pasaran swasta tidak akan dilakukan dalam masa terdekat.

"Perbincangan dengan hospital akan dibuat agar peluang diberi kepada mereka untuk membuat pembelian."

"Penghantaran vaksin untuk pasaran swasta seawal-awalnya adalah mungkin pada suku tahun ketiga dan keempat."

Beliau menyatakan demikian pada sidang media di Putrajaya.


44 individu ingkar SOP PKP ditahan

KUALA LUMPUR, 29 Mac - 44 individu ingkar Prosedur Operasi Standard (SOP) Perintah Kawalan Pergerakan (PKP) ditahan polis, semalam.

Menteri Kanan Pertahanan, Datuk Seri Ismail Sabri Yaakob dalam kenyataannya memaklumkan, kesemua individu berkenaan telah dikompaun.

Kesalahan yang direkodkan termasuk tiada penjarakan fizikal, gagal menyediakan peralatan merekodkan butiran diri, merentas daerah dan negeri tanpa kebenaran serta tidak memakai pelitup separuh muka.

Menerusi Operasi Benteng pula, tujuh Pendatang Asing Tanpa Izin (PATI) diberkas.

Turut dirampas sebuah kenderaan darat dan sebuah kapal.


Tiga lagi kluster dikesan

PUTRAJAYA, 29 Mac - Tiga kluster baharu dikenal pasti hari ini yang melibatkan dua kluster tempat kerja dan satu kluster komuniti.

Kluster tersebut melibat negeri Selangor, Kuala Lumpur dan Sarawak.

Berdasarkan kenyataan media oleh Ketua Pengarah Kesihatan, Tan Sri Dr Noor Hisham Abdullah, Kluster Seksyen 16 adalah melibatkan daerah Hulu Langat dan Sepang di Selangor.

Sehingga 29 Mac 2021, sejumlah 322 individu telah disaring dan 18 kes dikesan positif COVID-19 dalam kluster tersebut.

Kluster Jalan Azlan ialah kluster tempat kerja yang melibatkan daerah Kepong dan Titiwangsa di Kuala Lumpur serta daerah Kuala Langat di Selangor.

Sembilan kes positif dikesan menerusi kluster tersebut.

Kluster Taman Vistagro melibatkan daerah Sri Aman di Sarawak dan 18 kes dikesan positif COVID-19 dalam kluster berkenaan.


COVID-19: Cadangan tarikh akhir pendaftaran vaksin belum dimuktamadkan

PUTRAJAYA, 29 Mac- Menteri Penyelaras Program Imunisasi COVID-19 Kebangsaan, Khairy Jamaluddin memaklumkan cadangan tarikh akhir pendaftaran untuk mendapatkan vaksin di bawah Program Imunisasi COVID-19 Kebangsaan masih belum dimuktamadkan.Jelas beliau yang ditemui dalam sidang media hari ini, pihaknya sedang membincangkan kesesuaian melaksanakan cadangan berkenaan.

"Perdana Menteri mencadangkan untuk proses pendaftaran dipercepatkan dan meningkatkan kebolehan kita membuat unjuran, perancangan bagi Program Imunisasi COVID-19 Kebangsaan."

"Namun buat masa ini, kita masih bincangkan kesesuaian tarikh tersebut."

Dalam pada itu Khairy memaklumkan, setakat semalam, lebih 7.2 juta atau 30 peratus penduduk berusia 18 tahun ke atas telah mendaftar untuk divaksin.Mengulas mengenai bakal jemaah haji, Khairy menjelaskan, mereka akan diberi keutamaan dalam pemberian vaksin apabila kerajaan Arab Saudi menetapkannya sebagai syarat wajib. Tabung Haji akan mengemukakan senarai jemaah haji mengikut jadual.


Jumlah kes baharu harian menurun kepada tiga angka

PUTRAJAYA, 29 Mac - Jumlah kes baharu hari menurun kepada tiga angka iaitu 941 manakala jumlah kes sembuh 1,097.

Sekaligus, menjadikan jumlah kes aktif menurun kepada 14,219 berbanding 14,380 kes semalam.

Lima kes kematian turut dilaporkan menjadikan jumlahnya kini 1,260.


YDP Agong berkenan lancarkan program Pemerkasaan Komuniti

KUALA LUMPUR, 29 Mac- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan melancarkan program Pemerkasaan Komuniti bagi menangani pandemik COVID-19. Baginda berharap, Program Pemerkasaan Komuniti serta program vaksinasi kebangsaan mampu memulihkan kembali kestabilan negara.

"Beta menaruh sepenuh keyakinan, berbekalkan ikhtiar serta usaha kita semua menerusi Progam Pemerkasaan Komuniti dan program vaksinasi kebangsaan, akan membolehkan kita bangkit semula bersama, seiring dan sehaluan membina masa hadapan yang lebih gemilang buat negara (Malaysia) yang kita cintai ini."Al-Sultan Abdullah juga menyambut baik program-program yang dilaksanakan kerajaan yang ternyata mewujudkan kerjasama antara pemimpin dan rakyat dalam mengurangkan kadar kebolehjangkitan wabak COVID-19.Di samping itu, inisiatif dikenali sebagai Agen Basmi COVID-19 (ABC-19), bakal menyaksikan pelbagai entiti bergabung tenaga bagi memperkasa komuniti.ABC bertujuan mengajak masyarakat bersama-sama menjaga keluarga dan komuniti sekeliling daripada risiko jangkitan COVID-19.

Baginda bertitah dalam Pelancaran Program Pemerkasaan Komuniti secara maya hari ini.


Program Imunisasi COVID-19 Kebangsaan: Fasa kedua bermula 19 April 2021

PUTRAJAYA, 29 Mac- Fasa kedua Program Imunisasi COVID-19 Kebangsaan bakal bermula 19 April ini, melibatkan warga emas, Orang Kurang Upaya (OKU) dan individu berpenyakit kronik.Menteri Penyelaras, Khairy Jamaluddin Abu Bakar, memaklumkan, individu yang dipilih akan diberi notis janji temu menerusi aplikasi MySejahtera, panggilan telefon dan Sistem Pesanan Ringkas (SMS) mulai 5 April.

"Kita akan mulakan fasa kedua Program Imunisasi COVID-19 Kebangsaan pada 19 April 2021."

"Notis janji temu diberi melalui aplikasi MySejahtera, panggilan telefon dan SMS kepada mereka yang dipilih untuk disenaraikan dalam fasa kedua pada 5 April."

"Notis tersebut diberi dua minggu sebelum tarikh janji temu mereka."

Beliau memaklumkannya dalam sidang media di Putrajaya.

Khairy turut memberitahu, kira-kira dua daripada 9 juta individu yang tergolong dalam fasa dua telah mendaftar sebagai penerima vaksin menerusi aplikasi MySejahtera.Tambahnya, sementara menunggu pendaftaran untuk fasa kedua selesai, individu yang telah berdaftar bagi fasa ketiga boleh didahulukan untuk menerima suntikan sebaik bekalan vaksin mencukupi.


Vaksin COVID-19: Keutamaan akan diberi kepada industri berkapasiti besar

PUTRAJAYA, 29 Mac- Vaksinasi untuk industri yang beroperasi di kawasan merah akan diberi tumpuan apabila bekalan mencukupi.Keutamaan akan turut diberi kepada industri berkapasiti besar yang mempunyai lebih daripada 5,000 pekerja.

Menteri Penyelaras Program Imunisasi COVID-19 Kebangsaan, Khairy Jamaluddin, memaklumkan demikian pada sidang media di Putrajaya.

"Beberapa sesi libat urus telah diadakan terutama dengan golongan industri."

"Apabila bekalan vaksin mencukupi, kita akan adakan satu perjanjian awam dan swasta untuk beri tumpuan kepada kategori industri terutama di kawasan merah."

"Kerjasama ini akan saya umumkan apabila kita muktamadkan bentuk kerjasama bersama syarikat-syarikat industri tersebut.

"Kita akan beri tumpuan kepada industri yang mempunyai lebih daripada 5,000 orang pekerja, kawasan-kawasan merah dan yang berisiko tinggi."

Sementara itu, satu garis panduan dikenali sebagai 'Green Vaccination Program' telah disediakan Kementerian Alam Sekitar dan Air untuk pemberian vaksin yang lebih mesra alam di Pusat Pemberian Vaksin (PPV).Ia juga merupakan inisiatif menjadikan pengurusan sumber lebih lestari dari sudut pengurusan sisa, guna tenaga elektrik dan lain-lain.


Anggota JPJ diingatkan terap budaya kerja berintergriti

KOTA BHARU, 29 Mac - Pegawai dan anggota Jabatan Pengangkutan Jalan (JPJ) seluruh negara diingatkan agar tidak mengetepikan elemen integriti dalam melakukan tugasan masing-masing.

Ketua Pengarah JPJ, Datuk Zailani Hashim, berkata, era globalisasi dan digitalisasi pada masa kini menuntut kepada satu pembentukan landskap baharu dalam perkhidmatan awam.

Perkara itu secara tidak langsung memerlukan warga perkhidmatan awam mempunyai tahap nilai integriti yang tinggi, terutamanya mereka yang berkecimpung dalam sektor penguatkuasaan.

Beliau berkata demikian selepas menghadiri Perhimpunan Setia JPJ Kelantan di perkarangan JPJ Panji, Kota Bharu, yang turut dihadiri Pengarah JPJ Kelantan Hanif Yusabra Yusuf.

Penegasan itu dinyatakan Datuk Zailani, susulan penahanan demi penahanan oleh SPRM terhadap kakitangan JPJ, sempena Op Sukat di beberapa negeri pada pertengahan bulan ini.

Sebelum ini, SPRM telah menahan 44 individu termasuk 32 pegawai JPJ kerana dipercayai terlibat dalam sindiket melindungi pemandu-pemandu lori yang menyalahi undang-undang jalan raya.


Komuniti perlu main peranan sebagai penjuang barisan hadapan tangani COVID-19

KUALA LUMPUR, 29 Mac - Peranan sesebuah komuniti sebagai pejuang barisan hadapan perlu diperkasa dan ditingkatkan dalam menangani penularan jangkitan COVID-19.

Perdana Menteri, Tan Sri Muhyiddin Yassin berkata langkah itu merupakan kaedah serta pendekatan terbaik memandangkan penularan wabak masih berada pada tahap membimbangkan.

Kerajaan katanya telah menggerakkan langkah-langkah pemerkasaan komuniti termasuk memperkenalkan Program Agent Basmi COVID-19 (ABC-19).

Ini menerusi pendekatan 'Whole of Society' yang digerakkan agensi kerajaan, kepimpinan komuniti dan sukarelawan NGO di seluruh negara.

Berucap dalam pelancaran Program Pemerkasaan Komuniti secara maya, tambahnya kepimpinan komuniti yang menerajui ABC-19 akan turut diperluas.

Ini termasuk membuat hebahan mengenai langkah-langkah pencegahan COVID-19 serta membantu pendaftaran Program Imunisasi COVID-19 Kebangsaan kepada ahli komuniti yang tiada akses.

Langkah itu bagi memastikan sasaran 80 peratus imunisasi penduduk dewasa Malaysia dapat dicapai.

Perdana Menteri juga turut menekankan kepentingan melaksanakan aktiviti pemantauan dan mengawasi sempadan komuniti selain peranan pemimpin komuniti dalam memberi nasihat, teguran dan panduan mengenai norma baharu kepada penduduk setempat.


Majlis keramaian di Kelantan diperketat

KOTA BHARU, 29 Mac - Prosedur Operasi Standard (SOP) semua majlis kenduri di Kelantan, diperketat pihak polis, bermula hari ini, susulan penularan jangkitan kes COVID-19 yang meningkat dikesan berpunca daripada majlis keramaian.

Timbalan Ketua Polis Kelantan, SAC Abdullah Mat Piah menegaskan, pegawai dan anggota akan turut memantau majlis-majlis kenduri yang diadakan, bagi memastikan penganjur memohon permit kebenaran kenduri.

Mereka yang gagal berbuat demikian, bakal dikenakan kompaun.

Beliau berkata demikian selepas menghadiri Mesyuarat Khas Jawatankuasa Kerja Keselamatan Negeri (JKKN) yang dipengerusikan Menteri Besar, Datuk Ahmad Yakob, di Kota Bharu, Kelantan. Dalam perkembangan sama, Pengerusi Kerajaan Tempatan, Perumahan dan Kesihatan, Dr Izani Husin kesal dengan tindakan penganjur majlis keramaian yang tidak memohon permit dengan pihak polis sekaligus menjadi penyumbang peningkatan mendadak kes COVID-19 di Kelantan.


Situasi kes COVID-19 libatkan sekolah di Johor terkawal

JOHOR BAHRU , 29 Mac - Situasi kes COVID-19, melibatkan sekolah di Johor masih terkawal dengan pemantauan prosedur operasi standard (SOP) ketat menjelang sesi persekolahan 5 April depan. Exco Pendidikan, Penerangan, Warisan dan Budaya negeri, Mazlan Bujang memaklumkan, setakat ini, tiada kes baharu dilaporkan, dengan sekolah terlibat telah menjalani proses sanitasi dan kuarantin.

Penutupan institusi pendidikan di negeri ini dilaksanakan selepas mendapat arahan Majlis Keselamatan Negeri (MKN) berdasarkan penilaian risiko.

Sebelum ini tiga sekolah kebangsaan (SK) dan tiga lagi Sekolah Jenis Kebangsaan Cina (SJKC) di Johor Bahru diarah tutup berikutan kes COVID-19 dikesan di sekolah berkenaan.

Beliau berkata demikian selepas Penyampaian Sumbangan Telefon Pintar Sekolah Menengah Kawasan Majlis Bandaraya Johor Bahru (MBJB) di Kompleks Sultan Abu Bakar, Johor Bahru.

Program anjuran Yayasan MBJB, menyediakan 1,500 unit telefon pintar untuk diagihkan kepada 46 sekolah menengah melibatkan peruntukan RM2 juta.


Vaksin COVID-19: Tumpu pekerja industri di kawasan merah

PUTRAJAYA, 29 Mac - Kerajaan akan memberi tumpuan vaksinasi kepada pekerja industri yang beroperasi di kawasan merah apabila bekalan vaksin mencukupi.

Menteri Sains, Teknologi dan Inovasi, Khairy Jamaluddin, berkata tumpuan akan diberikan kepada syarikat industri yang mempunyai lebih 5,000 pekerja.

Katanya, tumpuan juga diberikan terhadap industri yang berada di lokasi berisiko tinggi.

Sementara itu, satu garis panduan dikenali sebagai "Green Vaccination Program" telah disediakan Kementerian Alam Sekitar dan Air untuk pemberian vaksin yang lebih mesra alam di Pusat Pemberian Vaksin (PPV).

Ia juga merupakan inisiatif menjadikan pengurusan sumber lebih lestari dari sudut pengurusan sisa, guna tenaga elektrik dan lain-lain.


Vaksin COVID-19: Bakal jemaah haji diberi keutamaan

PUTRAJAYA, 29 Mac - Bakal jemaah haji Malaysia tahun ini bakal diberi keutamaan dalam pemberian vaksin COVID-19, apabila kerajaan Arab Saudi menetapkannya sebagai syarat wajib.

Menteri Sains, Teknologi dan Inovasi, Khairy Jamaluddin berkata, Lembaga Tabung Haji (TH) akan mengemukakan senarai jemaah haji mengikut jadual setelah mendapat keputusan rasmi daripada kerajaan Arab Saudi.

Jelasnya, adalah menjadi tanggungjawab kerajaan Malaysia untuk menyediakan vaksin kepada jemaah haji jika ditetapkan sebagai wajib oleh kerajaan Arab Saudi.

Menteri Kesihatan Arab Saudi Dr Tawfiq al-Rabiah, sebelum ini dilaporkan berkata vaksinasi COVID-19 adalah wajib dan sebahagian daripada syarat utama untuk semua jemaah haji yang akan menunaikan ibadah itu Julai nanti.

Beliau berkata pada sidang media Mesyuarat Badan Bertindak Imunisasi COVID-19 (CITF) di Putrajaya.


Program Imunisasi COVID-19 fasa kedua bermula 19 April ini

PUTRAJAYA, 29 Mac - Fasa kedua Program Imunisasi COVID-19 Kebangsaan yang akan bermula 19 April ini, melibatkan warga emas, golongan orang kurang upaya (OKU) dan individu berpenyakit kronik.

Menteri Penyelaras, Khairy Jamaluddin Abu Bakar, memaklumkan, individu yang dipilih akan diberi notis temujanji menerusi aplikasi MySejahtera, panggilan telefon dan sistem pesanan ringkas (SMS) mulai 5 April.

Beliau memaklumkannya dalam sidang media di Putrajaya.

Khairy Jamaluddin turut memberitahu, kira-kira 2 juta daripada 9 juta individu yang tergolong dalam fasa dua telah mendaftar sebagai penerima vaksin menerusi aplikasi MySejahtera.

Beliau turut menjelaskan, sementara menunggu pendaftaran untuk fasa kedua selesai, individu yang telah berdaftar bagi fasa ketiga boleh didahulukan untuk menerima suntikan sebaik bekalan vaksin mencukupi.


Gempur sarang penagih, 50 termasuk pesakit HIV ditahan

KUALA LUMPUR, 29 Mac - 50 individu disyaki penagih dadah diberkas dalam serbuan di dua lokasi oleh polis Dang Wangi.Dalam operasi bermula pukul 3.00 pagi itu, seorang wanita yang positif HIV turut ditahan malam tadi.

Lokasi terbabit disyaki menjadi sarang kepada penagih yang kebanyakkan daripada mereka bekerja di pasar awam. Kesemua suspek yang ditahan berusia antara 20 hingga 50 tahun.

Mereka dibawa ke Balai Polis Chow Kit untuk saringan COVID-19 sebelum dihantar ke IPD Dang Wangi.


Tutup sekolah jika ada penularan COVID-19

KOTA BHARU , 29 Mac - Pihak pengurusan sekolah diminta memperketatkan prosedur operasi standard (SOP) pencegahan COVID-19.

Pada masa sama juga ibu bapa diminta patuh bagi memastikan penularan pandemik dapat dikawal.

Menteri Kanan Pendidikan, Datuk Dr. Radzi Jidin menegaskan langkah itu penting bagi memastikan persekitaran sekolah bebas daripada ancaman pandemik yang kini dikhuatiri mula menular di sekolah.

Beliau berkata, sekiranya berlaku sebarang insiden berkaitan penularan, pihaknya akan merujuk pusat kesihatan daerah serta mematuhi segala nasihat demi memastikan keselamatan anak-anak.

Sebelum ini, Kementerian Kesihatan melaporkan sepanjang 84 hari pertama tahun ini, 15 kluster membabitkan institusi pendidikan dikesan termasuk 11 kluster jangkitan di sekolah menengah, prasekolah dan 10 di sekolah rendah.


Kadar tarif dan rebat elektrik, disemak semula Jun ini

KUALA LUMPUR, 29 Mac - Kadar tarif dan rebat elektrik akan disemak setiap enam bulan sekali.

Menurut Menteri Tenaga dan Sumber Asli, Datuk Seri Dr Shamsul Anuar Nasarah, tempoh semakan semula akan berlangsung pada bulan Jun ini selepas kali terakhir disemak Disember tahun lalu.

Sebarang keputusan dan perubahan akan mengambil kira pelbagai aspek termasuk rungutan dan masalah yang dihadapi rakyat dalam tempoh pelaksanaan PKP.

Tambahnya lagi, semakan tarik untuk enam bulan akan datang adalah mengikut peraturan sedia ada yang telah diamalkan sejak dahulu.

Pihaknya juga mempunyai peraturan dan mekanisme dalam menetapkan kadar tarif dan rebat elektrik.


Isu bekas PM langgar SOP: Kertas siasatan sudah lengkap

KUALA LUMPUR, 29 Mac - Kes pelanggaran prosedur operasi standard (SOP) oleh bekas Perdana Menteri, Datuk Seri Najib Tun Razak di sebuah restoran pada 19 Mac lalu telah dilengkapkan oleh polis.

Ia seterusnya akan dirujuk ke bahagian perundangan Bukit Aman D5 dan sekiranya dipersetujui kertas siasatan tersebut akan dirujuk ke pejabat peguam negara.

Datuk Seri Najib sebelum ini mengaku tidak mengimbas aplikasi MySejahtera ketika tiba di premis berkenaan.


Jabatan Keselamatan dan Kesihatan Pekerjaan panggil pengurusan tertinggi siasat insiden lebuh raya SUKE

PENDANG, 29 Mac - Pengurusan tertinggi Lebuhraya Bertingkat Sungai Besi-Ulu Kelang (SUKE) termasuk Ketua Pegawai Eksekutif dan Pengerusi Kontraktor terlibat akan dipanggil Jabatan Keselamatan dan Kesihatan Pekerjaan (JKKP).

Ini kerana semua pihak terbabit perlu membentangkan Prosedur Operasi Standard (SOP) sedia ada serta penambahbaikan bagi mengelak kejadian kemalangan di tapak pembinaan itu berulang.

Timbalan Menteri Sumber Manusia, Datuk Awang Hashim berkata sebelum ini seminar serta kursus hanya melibatkan Pegawai Keselamatan dan Kesihatan Pekerjaan.

Ia bagi memastikan segala SOP dipatuhi dan dijalankan dengan betul.  Perjumpaan tersebut akan diadakan 5 April depan.

22 Mac lalu, tiga pekerja asing maut manakala seorang cedera selepas strukter kren terjatuh dan menghempap sebuah kereta di Alam Damai, Cheras.


Undi 18, beri masa dan ruang kepada SPR

PENDANG, 28 Mac - Beri masa dan ruang kepada Suruhanjaya Pilihan Raya (SPR).

Itu saranan Menteri di Jabatan Perdana Menteri (Parlimen dan Undang-undang), Datuk Seri Takiyuddin Hassan kepada semua pihak berhubung pelaksanaan mengundi pada usia 18 tahun.

Menurut beliau, pelbagai prosedur perlu diikuti sebelum perkara berkenaan dapat dilaksanakan.  Ia termasuk melibatkan urusan bersama Jabatan Pendaftaran Negara.  Datuk Seri Takiyuddin ditemui selepas Program Malaysia Prihatin peringkat Parlimen Pendang bersama barisan pengetua, Pengerusi PIBG bagi sekolah-sekolah daerah Pendang, Kedah. Katanya SPR adalah badan bebas yang tidak dipengaruhi oleh kerajaan.

Isu kelayakan mengundi pada usia 18 tahun mula timbul selepas Pengerusi SPR memaklumkan pendaftaran pemilih automatik dan kelayakan mengundi usia berkenaan dijangka hanya mampu dilaksanakan selepas 1 September tahun depan.


Ekzos bising, tidak perlu terus saman

KUALA LUMPUR, 28 Mac - Tidak perlu terus saman sebaliknya ambil pendekatan berbentuk advokasi dan nasihat terlebih dahulu.

Itu jelas Menteri Pengangkutan, Datuk Seri Dr. Wee Ka Siong berhubung isu saman ubah suai ekzos.

Beliau berkata demikian di ibu negara.

Satu perbincangan bersama pihak Polis dan JPJ juga telah diadakan bagi tujuan menyelaraskan kesalahan yang dikeluarkan di bawah notis 114.


Malaysia bersedia hadapi ugutan Korea Utara

KUALA LUMPUR, 28 Mac - Kerajaan telah bersedia dan melakukan persiapan sepatutnya susulan kenyataan berbaur ugutan yang dikeluarkan Konsulat Korea Utara di Malaysia, Kim Yu-Song, minggu lalu.  Kenyataan itu dikeluarkan Pyongyang susulan tindakan Kuala Lumpur mengekstradisi seorang ahli perniagaan Korea Utara ke Amerika Syarikat untuk menghadapi pertuduhan pengubahan wang haram.

Jelas Menteri Luar Negeri, Datuk Seri Hishammuddin Tun Hussein, pihak berkuasa sudah sedia maklum mengenai perkara tersebut selain memberi peringatan kepada semua kedutaan Malaysia di seluruh dunia untuk sebarang kemungkinan.  Beliau menegaskan, tindakan ekstradisi tersebut tidak dilaksanakan sewenang-wenangnya dan dilakukan mengikut lunas undang-undang.  Datuk Seri Hishammuddin berkata demikian ketika ditemui pemberita di ibu negara.  Mengulas mengenai kemungkinan hubungan diplomatik yang terputus tersebut disambung semula, beliau menjelaskan ia bergantung pada hubungan dua hala Malaysia dengan Korea Utara pada masa hadapan.

Sebelum ini, pada 19 Mac, kerajaan Malaysia terpaksa membuat keputusan mengarahkan semua kakitangan diplomatik Kedutaan Korea Utara dan ahli keluarga mereka di Kuala Lumpur supaya meninggalkan negara ini dalam tempoh 48 jam.

Keputusan diambil susulan tindakan Korea Utara memutuskan hubungan diplomatik dengan Malaysia.


PKP daerah Nabawan dan PKPD Kampung Bintawa Ulu dan Tengah ditamatkan 30 Mac

KUALA LUMPUR, 28 Mac - Menteri Kanan Pertahanan, Datuk Seri Ismail Sabri Yaakob memaklumkan Perintah Kawalan Pergerakan (PKP) di daerah Nabawan, Sabah ditamatkan mengikut jadual pada 30 Mac.

Selain itu, PKPD di Pulau Tioman, Pahang ditamatkan esok manakala PKPD di Kampung Bintawa Ulu dan Tengah di Kuching, Sarawak ditamatkan pada 30 Mac.

PKP di daerah Nabawan ditamatkan berikutan terdapat trend penurunan dan kluster adalah terkawal serta kes terakhir yang dilaporkan adalah pada 26 Mac iaitu satu kes.

Sementara itu, walaupun PKPD di Pulau Tioman ditamatkan, PKPD di Kampung Juara di pulau itu dilanjutkan sehingga 6 April.

Mengenai operasi pematuhan Prosedur Operasi Standard (SOP), seramai 107 individu ditahan semalam.

Daripada jumlah itu, 89 individu dikompaun manakala 18 direman.


Hanya tiga kluster baharu dikesan hari ini

PUTRAJAYA, 28 Mac - Hanya tiga kluster baharu dikenal pasti hari ini berbanding sembilan kluster semalam.

Kluster hari ini melibatkan tempat kerja, komuniti dan pusat tahanan melibatkan negeri Selangor, Kelantan dan Johor.

Kluster tempat kerja dikesan di Selangor iaitu Kluster Ladang Sungai Pelek yang mencatatkan sebanyak 32 kes positif.

Manakala kluster komuniti iaitu Kluster Patek dikesan di Kelantan dengan 63 kes positif.

Di Johor pula, kluster pusat tahanan iaitu Kluster Pagar Bukit Chagar merekodkan 52 kes positif.


Jumlah kes baharu COVID-19 atasi kes sembuh

PUTRAJAYA, 28 Mac - Jumlah kes baharu COVID-19 hari ini 1,302 mengatasi jumlah kes sembuh 1,127.

Sekaligus, menjadikan jumlah kes aktif meningkat kepada 14,380 berbanding 14,209 kes semalam.

Empat kes kematian turut dilaporkan menjadikan jumlahnya kini 1,255.


COVID-19: KPM akan rujuk Pusat Kesihatan Daerah untuk tindakan selanjutnya

KOTA BHARU, 28 Mac- Pihak pengurusan sekolah dan ibu bapa diingatkan supaya sentiasa mengutamakan aspek pematuhan Prosedur Operasi Standard (SOP) mencegah COVID-19 bagi mengekang penularan pandemik itu.Menteri Kanan Pendidikan, Datuk Dr. Radzi Jidin menegaskan langkah itu penting bagi memastikan persekitaran sekolah bebas daripada ancaman pandemik yang kini dikhuatiri mula menular di sekolah.

"Kita akan merujuk kepada Pusat Kesihatan Daerah, mereka akan melaksanakan penilaian risiko."

"Kementerian Pendidikan Malaysia (KPM) akan mematuhi nasihat dan pandangan yang diberikan demi memastikan keselamatan murid dan pelajar."

Terdahulu, beliau menyempurnakan Majlis Pelancaran Gerakan Masa: 'Terima Kasih Cikgu' sempena Sambutan Hari Guru Peringkat Kebangsaan Kali Ke-50, 2021 di Kota Bharu.

Dua hari lalu, Kementerian Kesihatan melaporkan sepanjang tempoh 84 hari pertama tahun ini, 15 kluster membabitkan institusi pendidikan dikesan termasuk 11 kluster jangkitan di sekolah menengah, prasekolah dan sepuluh di sekolah rendah.


KPN arah ketua polis daerah jaga kebajikan, teliti masalah anggota

SEREMBAN, 28 Mac - Ketua Polis Negara (KPN) Tan Sri Abdul Hamid Bador mengarahkan semua ketua polis daerah di seluruh negara agar menjaga kebajikan dan meneliti secara dekat sebarang permasalahan dihadapi anggota.

Beliau berkata, sekiranya ada anggota dikesan mempunyai masalah, mereka harus diberikan khidmat kaunseling atau bantuan awal bagi mencegah kejadian tidak diingini berlaku.

Mengambil iktibar kejadian seorang anggota polis berpangkat koperal dipercayai menembak mati anaknya berusia tujuh tahun sebelum menembak diri sendiri dalam kejadian di Jalan Widuri 1, Taman Sentosa Jaya, Seremban, Rabu lalu, Tan Sri Abdul Hamid berkata, beliau kecewa kerana pihaknya tidak dapat mengesan awal keadaan psikologinya.

Beliau berkata, sekiranya seseorang anggota polis menghadapi masalah psikologi dan tidak ditangani, ia amat berbahaya kerana anggota bertugas biasanya dibekalkan dengan senjata api.

Tan Sri Abdul Hamid juga telah mengarahkan Ketua Polis Negeri Sembilan, Datuk Mohamad Mat Yusop menyemak kembali sejarah perkhidmatan anggota polis berkenaan di tempatnya bertugas.

Pada Rabu lalu, anggota polis berkenaan bersama anak lelakinya ditemukan maut selepas tembakan dilepaskan, dalam sebuah kereta jenis Proton Wira pada kira-kira 6.42 petang.


KPT pastikan SOP ketat di semua IPT

BUTTERWORTH, 28 Mac - Kementerian Pengajian Tinggi (KPT) sentiasa memastikan semua institusi pengajian tinggi (IPT) mematuhi prosedur operasi standard (SOP) dalam membendung kewujudan kluster COVID-19 melibatkan IPT. Timbalan Menteri berkenaan, Datuk Mansor Othman berkata, perkara itu sangat penting terutama ketika ini para pelajar telah mula kembali ke kampus.

Jelasnya, pihak kementerian berpuas hati dengan tahap pematuhan SOP yang dipraktikkan para pelajar ketika pulang ke kampus.  Beliau juga berharap pengajaran dan pembelajaran secara hibrid berjalan lancar dengan SOP ketat yang telah ditetapkan.  Beliau berkata demikian bagi mengulas laporan akhbar Ketua Pengarah Kesihatan, Tan Sri Dr Noor Hisham Abdullah berhubung 15 kluster melibatkan IPT yang telah dilaporkan dalam tempoh hampir tiga bulan, tahun ini.


Kerajaan pertimbang guna vaksin satu dos kepada penduduk pendalaman

BAGAN SERAI, 28 Mac - Kerajaan mempertimbang untuk menggunakan vaksin satu dos seperti CanSino dari China untuk penduduk di kawasan pedalaman memandangkan kesukaran untuk mereka datang semula bagi mendapatkan suntikan kedua.

Timbalan Menteri Kesihatan, Datuk Dr Noor Azmi Ghazali berkata, kerajaan bersedia mempertimbang langkah itu dalam Program Imunisasi COVID-19 Kebangsaan dengan mengambil kira faktor logistik dan kedudukan lokasi masyarakat di luar bandar.

Ketika ini, vaksin Pfitzer dan Sinovac digunakan dalam program imunisasi yang memerlukan dua dos suntikan bagi melengkapkan imunisasi.

Dalam pada itu, beliau berkata suntikan vaksin fasa kedua bagi memutuskan pandemik COVID-19 itu dijangka dilaksanakan bermula bulan depan namun tarikh rasmi mengenainya belum diputuskan lagi kerana kerajaan mengambil kira keadaan semasa sebelum membuat sebarang keputusan.


Kes tembak anggota PGA: PDRM mohon ekstradisi dari Thailand

KUALA LUMPUR, 28 Mac - Polis Diraja Malaysia (PDRM) dalam usaha memohon ekstradisi tiga warga Thailand yang merupakan suspek utama kejadian serangan terhadap dua anggota Pasukan Gerakan Am, (PGA) di sempadan Malaysia-Thailand, November lepas.

Ketua Polis Negara, Tan Sri Abdul Hamid Bador berkata, usaha memohon ekstradisi itu adalah bagi membolehkan kesemua mereka ditahan dan didakwa mengikut Seksyen 302 Kanun Keseksaan kerana membunuh di negara ini.

Menurut beliau menerusi satu kenyataan, Menteri Dalam Negeri, Datuk Seri Hamzah Zainudin telah menandatangani permohonan ekstradisi yang dibuat baru-baru ini.

Permohonan itu ujarnya adalah selaras dengan hubungan antara Malaysia dan Thailand melalui triti yang dimeterai di Bangkok pada 4 Mac 1911.

Perjanjian triti tersebut telah diperbaharui pada 27 Oktober 1959.

Menurut Tan Sri Abdul Hamid, PDRM komited untuk memastikan segala usaha diambil agar kesemua suspek kes itu dapat dibawa ke Malaysia untuk dihadapkan ke muka pengadilan mengikut proses undang-undang di negara ini.

Pada 24 November lalu, Sarjan Baharuddin Ramli terbunuh manakala rakan setugasnya Sarjan Norihan Tari cedera parah dalam kejadian berbalas tembak dengan kumpulan penyeludup, di kawasan sempadan Malaysia-Thailand di Padang Besar, Perlis.


Program Imunisasi COVID-19: Fasa kedua fokus kepada kumpulan berisiko tinggi

KUALA LUMPUR, 27 Mac - Fasa kedua Program Imunisasi COVID-19 Kebangsaan yang dijadual bermula April ini menyasarkan 9.4 juta penerima.

Berbeza dengan fasa pertama yang mengutamakan kumpulan petugas barisan hadapan, fasa kedua program fokus, kepada kumpulan berisiko tinggi.

Ini termasuk warga emas berusia 60 tahun ke atas, pesakit kronik dan Orang Kurang Upaya, OKU.

Dalam temu bual khas dengan Berita RTM, Pengarah Hospital Orang Asli Gombak, Dr. Izandis Mohd Sayed berkata, langkah kerajaan meletakkan golongan berisiko tinggi sebagai penerima fasa kedua, sangat wajar.

Ini kerana, berdasarkan data semasa, hampir 70% kematian disebabkan COVID-19 di Malaysia, melibatkan golongan warga emas berusia 60 tahun ke atas.

Bagi sebilangan kecil individu yang mempunyai alahan terhadap vaksin atau risiko anafilaksis, mereka tidak digalakkan untuk menerima suntikan vaksin COVID-19.

Justeru beliau menyeru mereka yang tergolong dalam kumpulan tersebut, supaya jujur dalam membuat pengisytiharan maklumat kesihatan, agar tindakan lanjut dapat diambil petugas kesihatan.


Program Denai Sungai kebangsaan, inisiatif ubah persepsi kilang sebagai pencemar sungai

BANGI, 27 Mac - Program Denai Sungai kebangsaan (DSK) antara inisiatif dilaksanakan Kementerian Alam Sekitar Dan Air (KASA) bagi mengubah imej kilang perindustrian di negara ini sebagai pencemar sungai di mata rakyat.

Menterinya, Datuk Seri Tuan Ibrahim Tuan Man memaklumkan, KASA menyasarkan pembinaan Denai Sungai sejauh 1,000 kilometer pada 2023 manakala 10,000 kilometer lagi menjelang tahun 2030.

Justeru beliau menyeru pengusaha kilang industri berhampiran untuk sama-sama mengembleng usaha ke arah menjamin kebersihan sungai.

Beliau berkata demikian selepas merasmikan Sambutan Hari Air Sedunia 2021 di Denai Sungai Langat berhampiran Universiti Kebangsaan Malaysia Bangi hari ini.

Pada majlis yang sama, beliau turut merasmikan buku panduan Denai Sungai Kebangsaan (DSK) untuk tatapan umum.

Menurutnya, Projek Pembinaan Denai Sungai Kebangsaan dibentangkan dalam Mesyuarat Majlis Air Negara Khamis lalu dan kesemua Menteri Besar dan Ketua Menteri menyambut baik dan memberi sokongan padu untuk menjayakan usaha tersebut.

Sementara itu, tambah Datuk Seri Tuan Ibrahim, kementerian juga merancang untuk membina Loji Discaj Efluens Industri Berpusat, khusus bagi memantau kilang-kilang perindustrian yang terletak berhampiran sungai agar tidak melakukan aktiviti jenayah alam sekitar.

setakat ini, beliau berkata, sistem loji berpusat seumpama itu hanya diperkenalkan dan sedang digunapakai untuk pengurusan sisa kumbahan dan ia merupakan pendekatan baharu yang sedang diusahakan kementerian.


Malaysia memiliki sumber air mencukupi

PUTRAJAYA, 27 Mac - Sektor air negara mampu berdaya maju setanding sektor tenaga.

Menyedari potensinya, Perdana Menteri berkata, sektor air akan ditransformasi daripada sektor sokongan kepada enjin penggerak yang dinamik, menerusi pelaksanaan Transformasi Sektor Air 2040.

Jelas Tan Sri Muhyiddin, inisiatif tersebut berupaya menjadikan sektor air sebagai penyumbang kepada pertumbuhan ekonomi, sosial dan alam sekitar negara.

Berucap sempena Hari Air Sedunia, yang disambut hari ini, Perdana Menteri turut memaklumkan, Malaysia memiliki sumber air mencukupi.

Bagaimanapun, ia perlu diurus dengan baik dan berhemah, bagi mengelak pencemaran, yang akan mengganggu bekalan air bersih kepada masyarakat.


Perdana Menteri lawat Pusat Aktiviti Warga Emas Bukit Pasir, Muar

MUAR, 27 Mac - Perdana Menteri, Tan Sri Muhyiddin Yassin menziarahi warga emas di Pusat Aktiviti Warga Emas (PAWE) Bukit Pasir, Muar, Johor, kira - kira 2:45 petang tadi.  Lawatan tersebut adalah sebahagian daripada Program Ziarah Prihatin beliau di daerah tersebut.  Tan Sri Muhyiddin meluangkan masa kira - kira 30 minit di pusat berkenaan, bertemu dengan komuniti warga emas, serta melihat hasil kraftangan mereka termasuk bunga sabun, beg tangan diperbuat daripada barangan kitar semula, lukisan, serta perhiasan pelamin untuk disewa.

Pusat berkenaan mempunyai keahlian seramai 382 orang, terdiri daripada pelbagai bangsa.  Tan Sri Muhyiddin juga berkesempatan menyampaikan sumbangan hamper kepada 30 warga emas, selain bantuan sut perlindungan diri, dan makanan kepada Klinik Kesihatan Bukit Pasir, dan Pagoh.


Zon Ekonomi Khas Pagoh Fasa 1, memacu ekonomi Wilayah Utara Johor menjelang tahun 2045

MUAR, 27 Mac - Zon Ekonomi Khas Pagoh Fasa Satu di Muar, akan memacu aktiviti ekonomi dan perindustrian, sekali gus menjadikan Wilayah Utara Johor sebagai wilayah ekonomi berimpak tinggi menjelang 2045.

Perdana Menteri, Tan Sri Muhyiddin Yassin berkata, pembangunan fasa pertama zon berkenaan melibatkan kawasan perindustrian seluas 172 hektar dan pusat keusahawanan seluas 168 hektar dengan anggaran nilai pembangunan kasar RM1.1 bilion.

Pembangunan dianggarkan mengambil tempoh lima hingga tujuh tahun untuk disiapkan.

Jelas Tan Sri Muhyiddin, perancangan pembangunan mengambil kira kadar pertumbuhan populasi sekitar Pagoh, yang dijangka meningkat kira-kira sekali ganda kepada 450,700 penduduk, menjelang 2030.

ambahnya, kerajaan akan memperkenal program-program pembangunan keupayaan untuk meningkatkan peluang penyertaan dalam Zon Ekonomi Khas Pagoh ini secara saksama.


Rebut kelonggaran berniaga dengan cara betul - Tan Sri Annuar

KUALA LUMPUR, 27 Mac - Menteri Wilayah Persekutuan,Tan Sri Annuar Musa melarang aktiviti penjualan makanan dan minuman di persimpangan lampu isyarat terutama ianya melibatkan risiko keselamatan.

Sebaliknya, mereka disarankan mencari lokasi berniaga yang dibenarkan oleh pihak berkuasa.

Jelas Tan Sri Annuar Musa, peniaga yang terlibat seharusnya merebut peluang terhadap kelonggaran yang diberikan dalam mendapatkan lesen menjaja dan tapak berniaga.

Tambahnya lagi, masyarakat juga harus sedar bahawa trend berkenaan adalah satu kesalahan.

Beliau ditemui pemberita selepas menjadi tetamu program Bicara Naratif di Angkasapuri.


COVID-19: 828 rakyat Malaysia positif di 38 negara

KUALA LUMPUR, 27 Mac - Seramai 828 rakyat Malaysia yang menetap di luar negara disahkan dijangkiti COVID-19 sejak tahun lalu.

Menurut Timbalan Menteri Luar, Datuk Kamaruddin Jaffar, angka itu meliputi rakyat Malaysia yang berada di 38 buah negara.

Warga Malaysia yang tinggal di negara jiran Singapura, antara paling ramai positif COVID-19.

Beliau berkata demikian, selepas menghadiri program Jelajah Malaysia Prihatin di Bandar Tun Razak, Cheras.

Mengenai perkembangan situasi rakyat Malaysia di Chile susulan perintah kuarantin di negara itu, beliau berkata setakat ini tiada rakyat Malaysia yang dijangkiti COVID-19.

Tambahnya, pihak kedutaan Malaysia di Chile memantau situasi terkini dan sentiasa berhubung dengan rakyat terlibat.

Isnin lalu, kerajaan Chile mengumumkan lebih 13 juta penduduknya akan dikuarantin bermula Selasa berikutan peningkatan kes COVID-19 di seluruh dunia.


Pengambilan vaksin tidak batalkan puasa

KUALA LUMPUR, 27 Mac - Pengambilan vaksin COVID-19 pada bulan Ramadan adalah harus dan tidak membatalkan puasa.

Ini kerana vaksin dimasukkan ke dalam tubuh badan melalui rongga tidak terbuka.

Vaksin juga bukanlah makanan yang mengenyangkan, sebaliknya ubat untuk meningkatkan imunisasi bagi melawan virus maut berkenaan.

Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri berkata, perkara tersebut telah pun dipersetujui Majlis Muzakarah Fatwa Kebangsaan, dua bulan lalu.

Beliau memaklumkannya kepada pemberita selepas merasmikan Istiadat Konvokesyen Kolej Universiti Antarabangsa PICOMS Kali Ke-11 di ibu negara.


Mayat terperangkap dalam Gunung Tabai berjaya dikeluarkan

BAU, 27 Mac - Usaha mengeluarkan mayat mangsa yang terperangkap dalam lubang gua di Gunung Tabai, Bau, Sarawak sejak Rabu lepas, akhirnya berjaya.

Mangsa, Martin Mat Tapa, 25 tahun dibawa keluar lewat petang semalam oleh pasukan mencari dan menyelamat.

Menurut Ketua Balai Bomba dan Penyelamat Bau, Tawang Linggam, kedudukan mayat mangsa di kedalaman 80 meter menyukarkan pihaknya menggali tanah gunung yang kurang stabil.

Tawang ditemui pemberita selepas operasi membawa keluar mayat Martin yang tertimbus tanah dan batu semasa melombong emas di gunung Tabai.

Dalam tempoh 10 tahun, gunung tersebut telah meragut dua nyawa akibat mencari emas.


Kerajaan akan teliti kebenaran rentas negeri, ziarah sempena Aidilfitri

MUAR, 27 Mac - Keputusan untuk membenarkan aktiviti rentas negeri dan ziarah sempena Sambutan Hari Raya Aidilfitri akan diteliti terlebih dahulu.  Perdana Menteri, Tan Sri Muhyiddin Yassin berkata, segala keputusan bergantung kepada situasi semasa kes harian COVID-19.

Beliau menyeru rakyat untuk terus mematuhi prosedur operasi standard (SOP) yang ditetapkan Kementerian Kesihatan Malaysia (KKM) bagi mengekang penularan pandemik.

Kerajaan sebelum ini membenarkan pembukaan bazaar Ramadhan dan solat Terawih dengan pematuhan SOP.  Tan Sri Muhyiddin berucap ketika program Sarapan Pagi bersama Masyarakat Felcra Bukit Kepong di Parlimen Pagoh.  Hadir sama, EXCO Johor, Mohd Solihan Badri dan ADUN Bukit Kepong, Datuk Dr Sahruddin Jamal.


Sesi sekolah menengah bermula 4 dan 5 April ini diteruskan

BATU PAHAT, 27 Mac - Sesi persekolahan bersemuka peringkat menengah yang dijadualkan pada 4 dan 5 April ini, tidak terjejas, meskipun terdapat 41 kluster COVID-19 dikesan membabitkan institusi pendidikan, sejak 1 Januari lalu.

Menteri Kanan Pendidikan, Datuk Dr Radzi Jidin berkata, sesi persekolahan bersemuka akan berjalan seperti biasa dengan mematuhi SOP ditetapkan Kementerian Kesihatan (KKM) dan Majlis Keselamatan Negara (MKN).

Beliau menjelaskan, Kementerian Pendidikan sentiasa berikhtiar supaya murid-murid dapat mengikuti sesi pembelajaran dengan selamat.  Datuk Dr Radzi merasmikan Majlis Ramah Mesra dan Penyerahan Peruntukan Penyelenggaraan Sekolah di Parlimen Batu Pahat, Johor.  Secara keseluruhan, lebih lima juta pelajar sekolah menengah, akan memulakan sesi persekolahan bersemuka dengan negeri Johor, Kedah, Kelantan dan Terengganu bermula 4 April , manakala negeri-negeri lain, 5 April . Sebelum ini, Ketua Pengarah Kesihatan, Tan Sri Dr Noor Hisham Abdullah memaklumkan terdapat 41 kluster melibatkan institusi pendidikan.

Sebanyak 15 daripadanya Institusi Pengajian Tinggi, 11 sekolah menengah, 10 sekolah rendah dan pra sekolah, serta lima madrasah dan pusat tahfiz.


SPRM tiada keperluan campur tangan isu kartel pegawai polis

CYBERJAYA, 27 Mac - Suruhanjaya Pencegahan Rasuah Malaysia (SPRM) tiada keperluan campur tangan berkenaan isu kartel dalam kalangan pegawai polis.

Ketua Pesuruhjayanya, Datuk Seri Azam Baki berkata SPRM yakin isu tersebut dapat ditangani secara dalaman oleh pihak polis.

Beliau berkata demikian selepas majlis melafaz dan menandatangani Ikrar Bebas Rasuah (IBR) Malaysia Digital Economy Corporation (MDEC) di Cyberjaya.

Pada 17 Mac lalu, Ketua Polis Negara, Tan Sri Abdul Hamid Bador , dalam satu wawancara bersama akhbar tempatan berkata wujud gerakan dalaman daripada kalangan pegawai muda yang bercita-cita untuk menjatuhkan beliau.


Pengecualian perbaharui Lesen Memandu dan Lesen Kenderaan Motor tamat tempoh April dan Mei selama dua bulan

KUALA LUMPUR, 26 Mac - Kementerian Pengangkutan memberikan pengecualian memperbaharui Lesen Memandu dan Lesen Kenderaan Motor (LKM) yang tamat tempoh pada April dan Mei selama dua bulan dan perlu memperbaharuinya mulai 1 Jun hingga 31 Julai ini.

Sebelum ini, pengecualian diberi kepada pemilik lesen memandu dan LKM yang tamat tempoh pada Februari dan Mac tetapi perlu memperbaharuinya pada 1 April hingga 31 Mei.

Menteri Pengangkutan, Datuk Seri Dr Wee Ka Siong berkata, pelaksanaan secara berfasa itu bagi mengelak berlaku kesesakan di kaunter Jabatan Pengangkutan Jalan (JPJ).

Bagaimanapun, orang ramai perlu memastikan kenderaan memiliki perlindungan insurans yang sah selain mengemukakan salinan sijil perlindungan atau 'e-cover note' jika ada sekatan jalan raya.

Datuk Seri Dr Wee Ka Siong melancarkan Pas Perjalanan Bulanan Tanpa Had MyRail5 di ibu negara.


Undi 18, kerajaan PN hargai peranan anak muda dukung demokrasi

SHAH ALAM, 26 Mac - Semua pihak diminta menghormati penangguhan Pendaftaran Pemilih Automatik dan Undi 18 seperti diumumkan Suruhanjaya Pilihan Raya (SPR).

Menurut Menteri Kanan Perdagangan Antarabangsa dan Industri, Datuk Seri Mohamed Azmin Ali, beberapa pindaan perlu dilakukan sebelum ia diwartakan.

Beliau berkata, kerajaan Perikatan Nasional menghargai peranan anak muda dalam mendukung demokrasi dan ia dibuktikan apabila usul mengenai perkara itu telah dibahaskan dan diluluskan pada 2019.

Datuk Seri Azmin bercakap kepada media selepas majlis Rapat Malaysia Prihatin Peringkat Negeri Selangor di Shah Alam.


PAS setuju tangguh pelaksanaan Undi 18

MARANG, 26 Mac - Presiden Parti Islam SeMalaysia (PAS), Datuk Seri Abdul Hadi Awang bersetuju terhadap penangguhan pelaksanaan Undi 18 tahun kerana usia bukan penentu kematangan rakyat dalam memilih kerajaan.

Pada masa sama, beliau menyifatkan penangguhan itu juga tidak memberi kesan kepada PAS.

Datuk Seri Abdul Hadi ditemui media selepas menyampaikan kuliah di Masjid Rusila, Marang, Terengganu.

Semalam, Pengerusi Suruhanjaya Pilihan Raya (SPR), Datuk Abdul Ghani Salleh memaklumkan Pendaftaran Pemilih Automatik dan Undi 18 dijangka boleh dilaksanakan selepas 1 September 2022.

Ia selepas mengambil kira faktor pembangunan sistem, program libat urus dan persiapan berkaitan.


PKPD Taman Guru di Kuantan dan Kampung Batu Gong serta Kampung Chupak mulai esok

KUALA LUMPUR, 26 Mac - Tiga kawasan dikenakan Perintah Kawalan Pergerakan Diperketatkan (PKPD) mulai esok hingga 9 April ini.

Ia melibatkan Taman Guru, Jalan Gambang, Kuantan, Pahang serta Kampung Batu Gong dan Kampung Chupak, Daerah Kecil Siburan, Sarawak.

Menurut Menteri Kanan Pertahanan, Datuk Seri Ismail Sabri Yaakob, ia berikutan peningkatan kes secara mendadak di lokaliti tersebut dengan kadar kebolehjangkitan yang tinggi dalam komuniti.

Jelasnya dalam satu kenyataan, di Taman Guru sehingga kini telah dilaksanakan 178 ujian saringan dan 63 didapati positif COVID-19.

Manakala 338 ujian saringan telah dilaksanakan di Kampung Chupak dengan 57 daripadanya didapati positif COVID-19.

50 kes positif turut dilaporkan di Kampung Batu Gong.

PKPD dilaksanakan bagi memudahkan Kementerian Kesihatan (KKM) melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti tersebut.

Sementara itu, seramai 54 individu ditahan semalam atas kesalahan ingkar Prosedur Operasi Standard (SOP).

Daripada jumlah itu, 53 individu dikompaun manakala satu individu lagi direman.


Kes sembuh COVID-19 terus atasi kes baharu

PUTRAJAYA, 26 Mac - Jumlah kes sembuh hari ini 1,509 mengatasi kes baharu 1,275.

Sekaligus, menjadikan jumlah kes aktif berkurangan kepada 14,269.

Satu kes kematian turut dilaporkan menjadikan jumlahnya kini 1,249.


Kerajaan komited mahu pastikan kebajikan, keselamatan rakyat terpelihara

KUALA LUMPUR, 26 Mac- Walaupun berdepan cabaran nilai hartanah yang semakin tinggi, Perdana Menteri, Tan Sri Muhyiddin Yassin, memberi jaminan komitmen kerajaan untuk menyediakan perumahan mampu milik selesa kepada golongan B40 dan miskin bandar, terutamanya di lokasi pesat membangun.

Kerajaan juga, akui beliau, berdepan dengan cabaran untuk menjaga kebajikan golongan miskin bandar terutamanya warga Kuala Lumpur di kawasan perumahan kos rendah awam dan swasta serta penduduk Program Perumahan Rakyat (PPR).

Dalam menyahut cabaran itu, Kementerian Wilayah Persekutuan telah melancarkan Panduan Pelaksanaan Pembaharuan Semula Kuala Lumpur. Panduan itu bertujuan membangunkan semula kawasan usang dan tidak ekonomik agar menjadi kawasan yang berwajah baharu dan mampu berdaya saing. Sekaligus dapat memperbaiki visual dan meningkatkan nilai hartanah kawasan-kawasan tersebut. "Pada tahun 2020, di bawah Pakej Rangsangan Ekonomi, kerajaan telah membelanjakan sebanyak RM40 juta untuk melaksanakan kerja-kerja penyelenggaraan rumah kos rendah dan sederhana rendah."

"Penyelenggaraan tersebut termasuk kerja-kerja membaiki bumbung, tangga, mengecat bangunan dan kerja-kerja pembaikan utiliti yang melibatkan 63 projek di Dewan Bandaraya Kuala Lumpur dan 13 projek di Labuan."

"Ini semuanya dilaksanakan untuk memastikan kebajikan dan keselamatan rakyat kita terus terpelihara."Perdana Menteri berucap dalam Majlis Penyerahan Kunci kepada pemilik Residensi Razakmas2 di ibu negara.


Kebakaran Pasar Datuk Keramat: 55 peniaga terima bantuan MEDAC

KUALA LUMPUR, 26 Mac- Seramai 55 peniaga Pasar Datuk Keramat yang terlibat dalam kebakaran minggu lepas, menerima bantuan berjumlah RM82,500 dari Kementerian Pembangunan Usahawan dan Koperasi (MEDAC). Sumbangan bagi meringankan beban kepada mereka yang terjejas terutamanya untuk memulakan perniagaan menjelang Ramadan ini.

Menteri, Datuk Seri Dr. Wan Junaidi Tuanku Jaafar menjelaskan, agensi-agensi di bawah kementerian juga akan melihat keperluan semasa para peniaga terjejas untuk membantu membangunkan semula perniagaan mereka.

Beliau ditemui selepas mengadakan lawatan ke lokasi kejadian dan menyampaikan sumbangan kepada Yang Dipertua Persatuan Penjaja-Penjaja dan Peniaga-Peniaga Kecil Melayu Wilayah Persekutuan, Datuk Haji Mohammad Abdullah.


Bantah projek loji insinerator, elak impak terhadap alam sekitar

SEREMBAN, 26 Mac- Kerajaan Negeri Sembilan membantah pembinaan projek loji insinerator dan pemerolehan kembali buangan terjadual di Bandar Seri Sendayan.

Tegas Exconya, S. Veerapan, tiada keperluan untuk mewujudkan sebuah lagi pusat pembuangan kerana sudah ada Pusat Kualiti Alam di Port Dickson.

Bagaimanapun, Veerapan memberitahu kerajaan negeri tetap akan menunggu laporan yang dibuat melalui Kajian Penilaian Impak Alam Sekitar (EIA).Projek pembinaan insinerator pembuangan tersebut terletak di Bandar Seri Sendayan dengan keluasan 1.5 ekar.Pembinaannya dibantah kerana dibuat berhampiran sungai serta jaraknya dengan kawasan perumahan juga tidak lebih dua kilometer.Projek berkenaan juga dijangka melibatkan minyak yang diproses semula seperti sisa minyak bengkel dan campuran minyak dari kapal.


70 Rumah rosak dibadai ribut

KUANTAN, 26 Mac - Di Kuantan Pahang 70 rumah di Kampung Balok dan Taman Balok Baru rosak akibat dilanda ribut dan hujan lebat petang semalam.

Kesemua rumah mengalami kerosakan pada bumbung susulan angin kencang.

Pegawai Angkatan Pertahanan Awam (APM) Kuantan, Kapten (PA) Zaubidah Said dalam satu kenyataan berkata, kejadian berlaku antara 5 petang hingga 7 malam.

Tiada individu yang cedera dalam insiden berkenaan.

Pusat Pemindahan Sementara (PPS) juga tidak dibuka kerana penduduk terjejas memilih untuk tinggal di kediaman masing-masing.  APM turut menghulurkan bantuan kit makanan kepada keluarga terjejas.  Sementara itu, meninjau perkembangan banjir di Kuantan 249 penduduk daripada 74 keluarga masih berlindung di lima PPS.  Laman sesawang rasmi Jabatan Pengairan dan Saliran pula melaporkan tiga sungai di Pahang kini berada pada paras amaran melibatkan dua di Kuantan iaitu Sungai Belat di Sri Damai dan Sungai Kuantan di Pasir Kemudi.


Gangguan air: Jurutera Askar Wataniah beri khidmat, bantu penduduk terjejas

PENDANG, 26 Mac- Rejimen Pakar Pengendalian Air Ke-60, Rejimen Askar Jurutera DiRaja (RAJD) Askar Wataniah mengerakkan anggotanya bagi membantu penduduk di beberapa lokasi di Kedah yang mengalami gangguan bekalan air ketika musim kemarau.

Pengerusi Jawatankuasa Kerja Raya, Tenaga, Bekalan dan Sumber Air, Pengairan dan Saliran negeri, Datuk Suraya Yaacob berkata, inisiatif menerusi Misi Bantuan Bekalan Air Negeri Kedah itu bertujuan melengkapi perancangan Syarikat Air Darul Aman (SADA) untuk mengurangkan masalah tersebut.  Misi yang melibatkan seramai 80 peserta itu telah bermula 23 Mac lalu dan diteruskan hingga 3 April depan.  Datuk Suraya menerusi kenyataan berkata kawasan yang terlibat ialah Kuala Kedah, Kuala Muda, Tanjung Dawai dan Gurun.  Melalui inisiatif itu, RAJD mewujudkan satu kawalan keselamatan di pondok panas untuk mengawal dan melaksanakan pengagihan bantuan bekalan air kepada penduduk selain pemasangan paip baru di kawasan bermasalah. Misi ini turut menerima bantuan dana dan aset dari syarikat konsesi bekalan air iaitu SADA, Air Selangor, Perbadanan Bekalan Air Pulau Pinang (PBAPP).


395 pemilik Perumahan Awam Sri Labuan akhirnya terima rumah baharu Residensi Razakmas 2

KUALA LUMPUR, 26 Mac - 395 pemilik Perumahan Awam Sri Labuan menerima kunci kediaman baharu mereka di Residensi Razakmas 2, Kuala Lumpur. Penyerahan kunci rumah disampaikan Perdana Menteri, Tan Sri Muhyiddin Yassin, pagi tadi.

395 pemilik menerima kunci Residensi Razakmas2 secara percuma, manakala 245 penyewa ditawarkan pemilikan rumah dengan harga subsidi RM198,000.  Residensi Razakmas2 dilengkapi 3 bilik tidur dan 2 bilik air dengan nilai pasaran semasa sekitar RM300,000.

Penduduk Perumahan Awam Sri Labuan sebelum ini menduduki rumah dengan hanya satu atau dua bilik tidur sahaja.  Kementerian Wilayah Persekutuan membelanjakan lebih RM50 juta bagi menyelesaikan isu kediaman baharu kepada penghuni. Inisiatif bagi menyelesaikan masalah perumahan usang serta tidak ekonomik di Kuala Lumpur.


Wilayah Persekutuan sifar asnaf, disasar dalam tempoh 3 tahun

KUALA LUMPUR, 26 Mac - Wilayah Persekutuan Kuala Lumpur menyasarkan sifar asnaf dalam tempoh tiga tahun akan datang.  Pengerusi Majlis Agama Islam Wilayah Persekutuan (MAIWP), Datuk Dr Mohd Daud Bakar berkata, bagi merealisasikannya, kerjasama akan dijalankan bersama agensi-agensi kerajaan.

Beliau melancarkan program Musaadah Tijariyyah menerusi inisiatif Program Transformasi Asnaf Jaya (PROTAJ) Baitulmal MAIWP di ibu negara.  Program tersebut memperuntukkan RM15 juta bantuan perniagaan kepada mereka yang ingin memulakan dan mengembangkan perniagaan sedia ada.  Seramai 5,000 penerima disasarkan untuk menerima bantuan tersebut.


LLM arah syarikat konsesi lebuh raya lantik juruaudit bebas

BANGI, 26 Mac - Lembaga Lebuhraya Malaysia (LLM) mengeluarkan arahan kepada semua syarikat konsesi yang terlibat dalam projek lebuh raya dalam pembinaan untuk melaksanakan pemeriksaan keselamatan terperinci melalui juruaudit bebas.

Ia susulan arahan Menteri Kanan Kerja Raya, Datuk Seri Fadillah Yusof untuk melakukan audit menyeluruh terhadap kesemua lebuh raya dalam pembinaan pada kadar segera.

LLM menerusi satu kenyataan memaklumkan, ia selaras dengan perjanjian konsesi jika berlaku kejadian luar jangka, syarikat konsesi dipertanggungjawabkan untuk melantik juruaudit bebas yang akan dipantau LLM.

Penilaian keseluruhan pematuhan prosedur operasi standard (SOP) perlu dilakukan serta pelaksanaan langkah penambahbaikan selain mengkaji punca insiden.

Syarikat konsesi juga diarah melaksanakan pemeriksaan terperinci di semua kawasan pembinaan yang berisiko tinggi dengan mengambil kira keselamatan pengguna jalan raya, orang awam dan pekerja pembinaan.

Sementara itu, PROLINTAS dan Lebuhraya Projek Lintasan Sungai Besi – Ulu Kelang (SUKE) melantik juruaudit bebas untuk melaksanakan audit keselamatan secara menyeluruh di tapak pembinaan SUKE.

Ia termasuk mengkaji punca kemalangan yang berlaku di tapak pembinaan SUKE di Jalan Alam Damai, Isnin lepas.


'Jalani transformasi diri dalam pekerjaan'- Raja Muda Perlis

KANGAR, 26 Mac- Setiap pekerja di segenap peringkat diseru melengkapkan diri masing-masing dengan ilmu pengetahuan dalam pelbagai jurusan dan tidak hanya tertumpu pada bidang kerjaya semata-mata.Selain itu, sifat berintegriti dan beramanah dalam melaksanakan sebarang tugas juga perlu ditanam kerana sistem pekerjaan kini telah memasuki era digital yang begitu pesat.

Raja Muda Perlis, Tuanku Syed Faizuddin Putra Jamalullail bertitah, masyarakat perlu seiring dengan transformasi ini sambil memantapkan pengetahuan berkaitan digital serta menjadikan ia satu rutin dalam melaksanakan sesuatu proses kerja.Baginda bertitah di Majlis Santapan Malam Universiti Malaysia Perlis (UniMAP) 2021 yang diadakan di Taman Buah-Buahan Eksotik, Jabatan Pertanian Negeri Perlis di Sungai Batu Pahat, Kangar. Majlis yang bertemakan ‘Venezia-Italia’ itu turut dihadiri Raja Puan Muda Perlis, Tuanku Hajah Lailatul Shahreen Akashah Khalil selaku Tuanku Pro Canselor, diiringi Naib Canselor, Profesor Ir. Dr. R Badlishah Ahmad serta pengurusan tertinggi universiti.


934 Kawasan Rukun Negara kurang aktif

AYER KEROH, 26 Mac - Kementerian Perpaduan Negara mengalu-alukan lebih banyak Kawasan Rukun Negara (KRT) ditubuhkan di seluruh negara.

Ia bertepatan dengan pindaan Akta Rukun Tetangga 2012, yang menetapkan satu KRT bagi setiap 1,000 buah rumah berbanding 1,500 rumah sebelum ini.

Menurut Menterinya, Datuk Halimah Mohamed Sadique, ia bagi membolehkan KRT terlibat memberikan perkhidmatan terbaik dalam komuniti berkenaan.

Beliau menghadiri pelancaran Program Malaysia Prihatin: Memperkasa Kepimpinan Komuniti Rukun Tetangga Peringkat Negeri Melaka di MITC, Ayer Keroh yang disempurnakan Ketua Menteri, Datuk Seri Sulaiman Md Ali.


100 Kapal asing berlabuh secara haram di perairan Johor Timur

JOHOR BAHRU, 26 Mac - Kira-kira 100 buah kapal dagang asing disyaki berlabuh secara haram dalam tempoh sehari di Perairan Johor Timur sejak 10 Januari tahun ini .

Ia melibatkan kapal tangki, kapal penumpang dan kargo dengan 50% kapal dagang yang bersauh secara haram itu kebanyakannya didaftarkan di Singapura.  Ketua Pengarah Agensi Penguatkuasaan Maritim Malaysia, APMM, Laksamana Maritim Datuk Mohd Zubil Mat Som berkata, ia berpunca akibat penularan COVID-19 belas berikutan tiada transaksi perniagaan sehingga mereka enggan meneruskan perjalanan kerana kos yang tinggi . Tindakan ini berbahaya kerana boleh mengakibatkan kemalangan terutama di perairan yang sibuk.  Justeru, APMM melaksanakan Ops Khas Jangkar Haram, melibatkan 11 aset APMM bagi mengusir kapal-kapal dagang yang kebanyakannya dari negara jiran.

Setakat ini, APMM berjaya menahan 24 buah kapal dagang yang bersauh tanpa kebenaran sejak Januari lalu.


70 Penagih ditahan di Pulau Pinang ditahan dalam ‘Ops Perdana’

BUKIT MERTAJAM, 26 Mac - Lelaki berusia 56 tahun antara 70 suspek yang ditahan dalam ‘Ops Perdana’ di sebuah Flat dekat Bukit Mertajam, Pulau Pinang.

Penolong Pengarah Penguatkuasaan dan Keselamatan, AADK Pulau Pinang, Aina Rafida Abu Bakar berkata, apa yang menyedihkan - suspek mengaku menghabiskan lebih RM1,000 sebulan, wang bulanan pemberian anaknya untuk membeli dadah.  Turut dirampas, peralatan menghisap syabu, alat penimbang dan bungkusan dadah.

Ops Perdana ini berlangsung selama lima hari.


Pegawai dan anggota Polis akan diambil tindakan jika terbabit aktiviti pinjam ah long

ALOR SETAR, 26 Mac - Tindakan disiplin akan dikenakan terhadap anggota atau pegawai polis di Kedah jika terjebak dengan aktiviti pinjaman wang daripada ah long. Ia termasuk dalam kesalahan tatatertib PDRM.

Ketua Polis Kedah, Datuk Hasanuddin Hassan berkata, anggota dan pegawai polis perlu mendapatkan kebenaran ketua jabatan terlebih dahulu, sebelum membuat sebarang pinjaman.  Bagaimanapun setakat ini, pihak polis belum menerima sebarang laporan berkaitan isu terbabit melibatkan anggota dan pegawai polis Kedah.

Beliau memaklumkannya selepas perbarisan sambutan Hari Polis ke-214 peringkat negeri di Ibu Pejabat Polis Kontinjen (IPK) Kedah di Alor Setar.


Pelaksanaan SPM berjalan lancar - Datuk Dr. Radzi Jidin

BANTING, 26 Mac - Pelaksanaan Sijil Pelajaran Malaysia (SPM) berjalan dengan lancar, teratur dan selamat walaupun dibelenggu pandemik COVID-19.

Menteri Kanan Pendidikan Datuk Dr. Radzi Jidin berkata, kejayaan itu berkat komitmen serta dedikasi seluruh warga Kementerian Pendidikan.

Beliau turut mengumumkan peperiksaan SPM yang dijadualkan semula pada 6 hingga 23 April, adalah untuk 2,969 calon yang tidak dapat menduduki SPM kerana dikuarantin atau atas sebab-sebab kesihatan.

Beliau ditemui ketika bersama kepimpinan KPM di Majlis Kesyukuran Pengurusan Peperiksaan SPM tahun 2020 di Sekolah Menengah Kebangsaan Bukit Changgang, Banting.


Pendekatan bersemuka tingkatkan pendaftaran vaksin COVID-19 penduduk pendalaman

SHAH ALAM, 25 Mac - Menteri Penyelaras Program Imunisasi COVID-19 Kebangsaan, Khairy Jamaluddin Abu Bakar memaklumkan pendekatan bersemuka akan digunakan bagi meningkatkan jumlah pendaftaran vaksinasi dalam kalangan penduduk pedalaman dan di luar bandar.

Satu pasukan khidmat masyarakat atau 'outreach' bakal digerakkan secepat mungkin untuk tujuan tersebut.

Selangor menjadi negeri tertinggi pendaftaran vaksin dalam kalangan penduduknya setakat ini berbanding negeri lain.

90 Pusat Pemberian Vaksin (PPV) telah disenaraikan di Selangor untuk beroperasi setakat ini.


Fasa kedua Program Imunisasi COVID-19 Kebangsaan tambah beberapa kategori penerima

SHAH ALAM, 25 Mac - Beberapa kategori penerima tambahan bakal dimasukkan ke dalam fasa kedua Program Imunisasi COVID-19 Kebangsaan (PICK) yang dijangka bermula bulan depan.

Menteri Penyelaras bagi program tersebut, Khairy Jamaluddin Abu Bakar menekankan, langkah itu diambil berikutan kadar pendaftaran vaksin bagi golongan sasar di seluruh negara masih rendah.

Khairy turut memaklumkan, Pusat Pemberian Vaksin (PPV) akan ditambah untuk meningkatkan pemberian vaksin kepada orang ramai pada fasa kedua dan ketiga.

Beliau sebelum itu menghadiri Mesyuarat Badan Bertindak Imunisasi COVID-19 bersama Menteri Besar Selangor, Datuk Seri Amirudin Shari di Shah Alam.

Kerajaan menyasarkan pemberian vaksin fasa kedua mulai April hingga Mei kepada 9.4 juta orang yang antara lain terdiri daripada golongan rentan, pesakit kronik, warga emas, orang kurang upaya (OKU) dan individu menghidap komorbiditi.

Sehingga 23 Mac, kadar pendaftaran menerusi MySejahtera bagi mendapatkan vaksin adalah hampir 6.5 juta orang atau hanya 26.56% daripada keseluruhan penduduk berusia 18 tahun ke atas.


KKMM tingkat aktiviti penerangan program vaksin COVID-19 kepada golongan sasar

CAMERON HIGHLANDS, 25 Mac - Kementerian Komunikasi dan Multimedia (KKMM) optimis sasaran jumlah mereka yang mendaftar penerimaan vaksin bagi fasa dua boleh dicapai.

Menerusi program terbaharu 'Info On Wheel' Jabatan Penerangan (JaPen) atau iM@JaPen, aktiviti digerakkan khusus bagi memberi penerangan kepada orang ramai berkaitan prosedur suntikan imunisasi dan kepentingan mengambil suntikan vaksin COVID-19 kepada golongan sasar.

Menurut Menteri Komunikasi dan Multimedia, Datuk Saifuddin Abdullah, selain sesi penerangan secara berterusan, JaPen juga turut membantu dari segi pendaftaran secara manual bagi mereka yang tinggal di pedalaman.

Beliau berkata demikian kepada media selepas menghadiri Majlis Jelajah Malaysia Prihatin bersama KKMM di Dewan Kampung Orang Asli Sungai Ruil, Cameron Highlands.


SPR komited agenda Pendaftaran Pemilih Automatik dan Undi 18 direalisasikan pada PRU15

PUTRAJAYA, 25 Mac - Suruhanjaya Pilihan Raya (SPR) komited dengan pelaksanaan Pendaftaran Pemilih Automatik dan kelayakan mengundi pada usia 18 tahun untuk direalisasikan pada Pilihan Raya Umum Ke-15.

Pengerusinya, Datuk Abdul Ghani Salleh dalam kenyataannya berkata, persiapan ke arah pelaksanaan tersebut masih berjalan.

Pendaftaran Pemilih Automatik dan Undi 18 yang sepatutnya dijangka dilaksanakan Julai depan dijangka boleh dilaksanakan selepas 1 September tahun hadapan setelah menilai semula pelbagai kekangan dan isu.

SPR bersikap realistik dengan perkembangan dan situasi semasa negara yang masih dalam tempoh Perintah Kawalan Pergerakan (PKP) bagi mengekang penularan COVID-19.

Berdasarkan kepada rekod terkini SPR, jumlah warganegara berumur 18 tahun dan ke atas adalah seramai 5.6 juta orang.

Daripada jumlah tersebut, mereka yang berusia 18 hingga 20 tahun hanya seramai 1.2 juta orang.

Manakala 4.4 juta orang adalah mereka yang berusia 21 tahun dan ke atas yang mana telah pun layak tetapi masih belum berdaftar sebagai pemilih.

SPR juga sedang menyediakan satu laporan interim berhubung Pendaftaran Pemilih Automatik dan Undi 18 yang dijangka akan dikeluarkan pada September ini.


Jumlah kes aktif COVID-19 kembali berkurangan

PUTRAJAYA, 25 Mac - Jumlah kes aktif berkurangan kepada 14,504.

Ini berikutan 1,491 kes sembuh melebihi kes jangkitan baharu, 1,360.

Dua kes kematian turut dilaporkan menjadikan jumlahnya kini, 1,248.

Lapan kluster baharu dikesan melibatkan tujuh kluster tempat kerja dan satu kluster komuniti.


Polis Kelantan guna pendekatan nasihat tangani penjaja lampu isyarat

KOTA BHARU, 25 Mac - Polis Kelantan menggunakan pendekatan nasihat sejak sebulan lalu bagi memberi peluang kepada penjaja jalanan di lampu isyarat mencari kaedah lain untuk menjalankan perniagaan mereka.

Ia berhubung isu tindakan saman terhadap penjual makanan yang menjaja di persimpangan lampu isyarat sebelum ini.

Ketua Polis Kelantan, Datuk Shafien Mamat berkata, menerusi pendekatan itu polis juga memberi peluang kepada peniaga untuk membuat persediaan selain menukar corak perniagaan lebih sesuai berbanding berniaga di jalanan.

Beliau berkata demikian pada sidang media selepas sambutan Hari Polis ke 214 di IPK Kota Bharu hari ini.

Sebelum ini pihaknya mendapat aduan berhubung aktiviti jual beli di persimpangan lampu isyarat yang boleh mengakibatkan kemalangan khususnya penunggang motosikal. Setelah nasihat diberikan didapati kebelakangan ini kelibat peniaga yang berniaga di persimpangan lampu isyarat berkurangan berbanding sebelum ini.


'Pinjam Along' pegawai polis akan diambil tindakan jika terlibat

ALOR SETAR, 25 MAC - Tindakan disiplin akan dikenakan terhadap anggota atau pegawai polis di Kedah sekiranya mereka terjebak dengan aktiviti pinjaman wang daripada along. Ia merupakan kesalahan yang termasuk dalam kesalahan tatatertib PDRM.

Menurut Ketua Polis Kedah, Datuk Hasanuddin Hassan, anggota dan pegawai polis perlu mendapatkan kebenaran ketua jabatan terlebih dahulu sebelum membuat sebarang pinjaman.  Bagaimanapun setakat ini, pihak polis belum menerima sebarang laporan berkaitan isu terbabit melibatkan anggota dan pegawai polis Kedah.

Tambah beliau lagi, anggota yang terlibat dengan kesalahan tersebut akan disiasat sebagai siasatan dalaman jabatan.

Beliau memaklumkannya selepas perbarisan sambutan Hari Polis ke-214 peringkat negeri di Ibu Pejabat Polis Kontinjen (IPK) Kedah di Alor Setar.


Johor cadangkan Sekolah Pendidikan khas Cerebral Palsy diiktiraf

JOHOR BAHRU, 25 MAC - Johor mencadangkan agar Kementerian Pendidikan, mengiktiraf Sekolah Pendidikan Khas Cerebral Palsy sebagai sekolah bantuan penuh kerajaan.  Cadangan itu selaras dengan usaha kerajaan negeri dalam membudayakan Orang Kurang Upaya (OKU) di bawah Agenda Johor Prihatin.

Exco Pembangunan Wanita, Keluarga dan Masyarakat, Zaiton Ismail, mewakili Menteri Besar berkata, Persatuan Cerebral Palsy Johor (JCPA) perlu berusaha menjana pendapatan secara kendiri terutamanya ketika situasi kewangan mencabar ketika ini.  Antaranya, meningkatkan kerjasama dengan badan korporat dan badan bukan kerajaan (NGO) seperti Yayasan Johor Corporation (JCORP).

Beliau berkata demikian semasa menghadiri Majlis Serahan Sumbangan kepada JCPA di Johor Bahru, Johor.  JCPA merupakan satu - satunya Pusat Cerebral Palsy berintergrasi penuh dalam negara, merangkumi Sekolah Pendidikan Khas, Unit Rehabilitasi, dan Bengkel Vokasional.


Pengarah syarikat direman, ceroboh tanah rizab Selangor

SHAH ALAM, 25 MAC - Mahkamah Majistret Shah Alam membenarkan perintah reman terhadap seorang pengarah syarikat pembekalan elektronik bagi membantu siasatan rasuah berjumlah RM10,000 kerana menceroboh tanah rizab kerajaan negeri Selangor.

Perintah reman yang bermula hari ini sehingga 29 Mac itu dikeluarkan Majistret Ellyna Othman.

Suspek, yang berusia 60 tahun, telah ditahan pada pukul 1.00 petang semalam selepas memberikan keterangan di Pejabat SPRM Selangor.

Siasatan awal mendapati, suspek memberikan wang rasuah sebanyak RM10,000 pada Selasa lalu agar tidak dikenakan tindakan undang-undang terhadapnya.

Suspek yang mengusahakan kilang pembekalan elektronik lebih 20 tahun itu telah menceroboh tanah rizab di Klang sejak awal tahun.

Di tanah rizab itu, suspek menambak tanah selain memasang pagar-pagar kayu dipercayai untuk meletakkan barangan kilangnya.

Kes disiasat mengikut Seksyen 17(b) Akta SPRM 2009.


3 petugas RTM Kelantan terima anugerah

KOTA BHARU, 25 MAC - Tiga petugas dari Unit Berita Ehwal Semasa (BES) Jabatan Penyiaran Kelantan antara 20 petugas media pelbagai agensi di Kelantan yang menerima penghargaan sempena sambutan Hari Polis ke 214.

Wartawan Ameerul Hafiz Rosli serta dua jurukamera Mohd Azli Yusoff dan Amran Abdul Rahman menerima sijil tersebut daripada Ketua Polis Kelantan, Datuk Shafien Mamat.

Majlis yang berlangsung di Ibu Pejabat Polis Kontinjen (IPK) Kota Bharu ini di sambut dengan SOP yang ketat.  Menariknya, sempena sambutan kali ini, pihak polis menawarkan potongan harga saman sebanyak 50 % kepada semua saman tersenarai dalam tempoh dua minggu.  Inisiatif itu merupakan sebahagian daripada komitmen PDRM dalam membantu masyarakat .  Beliau memaklumkannya selepas sambutan hari polis di IPK Kota Bharu.


Hari Polis ke-214 di Terengganu: Sambutan sederhana, patuh SOP

KUALA TERENGGANU, 25 Mac- Sambutan Peringatan Hari Polis ke-214 disambut secara sederhana di Terengganu, penuh pematuhan Prosedur Operasi Standard (SOP) selepas tiada sambutan dilakukan tahun lalu ekoran pandemik COVID-19. Bertempat di Ibu Pejabat Polis Kontinjen negeri di Kuala Terengganu, Perbarisan Hari Peringatan Polis bermula seawal 8:00 pagi tadi.

Disertai hampir 250 pegawai dan anggota, majlis berjalan lancar dengan cuaca yang cukup baik. Ketua Polis Terengganu, Datuk Roslee Chik menzahirkan penghargaan kepada masyarakat serta petugas barisan hadapan kerana pematuhan SOP yang tinggi untuk membolehkan majlis diadakan. Pada majlis itu, seramai 107 anggota menerima Sijil Penghargaan Ketua Polis dan Anugerah Integriti dan Tolak Rasuah.


PDRM perlu tingkat keupayaan anggota berdepan ancaman moden

KUALA LUMPUR, 25 Mac - Polis DiRaja Malaysia (PDRM) harus memperkasakan keupayaan anggota dalam menguasai perundangan negara selain melengkapkan aset, peralatan dan senjata canggih dalam usaha bergerak ke hadapan bagi mendepani cabaran dan ancaman moden yang semakin mencabar.

Perdana Menteri, Tan Sri Muhyiddin Yassin berkata PDRM perlu mempertingkat penyertaan anggota serta pegawai PDRM dalam latihan, kursus atau persidangan yang dianjurkan bukan hanya di dalam negara malahan di peringkat antarabangsa bagi memperoleh pendedahan dan perkongsian lebih global dan terkini.

Kolaborasi dan kerjasama strategik di peringkat antarabangsa yang dijalinkan oleh PDRM selama ini mampu meletakkan pasukan keselamatan negara ini sebaris dengan pasukan keselamatan dari negara luar seperti Scotland Yard, Royal Military Police United Kingdom dan Hong Kong Police Force.

Beliau berkata demikian dalam amanatnya sempena sambutan Peringatan Hari Polis ke-214 di Dataran Kawad Pusat Latihan Polis (Pulapol), Kuala Lumpur.

Turut hadir, Menteri Dalam Negeri Datuk Seri Hamzah Zainudin, Panglima Angkatan Tentera Jeneral Tan Sri Affendi Buang dan Ketua Polis Negara Tan Sri Abdul Hamid Bador.

Perdana Menteri berkata bagi membina pasukan penguatkuasaan undang-undang yang kukuh dan utuh, penerapan nilai disiplin dan integriti juga perlu dititikberatkan dalam pembinaan sahsiah anggota PDRM.


Peranan,fungsi APM terus dimartabat

KAJANG, 24 Mac - Peranan dan fungsi Angkatan Pertahanan Awam Malaysia (APM) akan terus dimartabat termasuk memastikan kebajikan warganya terbela.

Perdana Menteri, Tan Sri Muhyiddin Yassin berkata, pelbagai langkah proaktif akan diambil termasuk memperluas operasi kecemasan dan bencana organisasi itu meliputi operasi khas bersepadu merentasi agensi.

Tan Sri Muhyiddin berkata langkah itu bertujuan memerangi pandemik COVID-19 khususnya di stesen atau pusat kuarantin, kawalan sempadan serta menerusi program pemerkasaan komuniti.

Antara cadangan lain yang akan diteliti ialah penambahbaikan atau penstrukturan semula jawatan tetap di pejabat APM negeri dan daerah.

Beliau berucap sempena Sambutan Hari Ulang Tahun APM ke-69.

Pada majlis ini juga Perdana Menteri turut merasmikan bangunan baharu Ibu Pejabat APM.


54 individu ditahan,dikompaun ingkar SOP

KUALA LUMPUR, 24 Mac - Seramai 54 individu ditahan atas kesalahan ingkar prosedur operasi standart (SOP) dan kesemua mereka dikenakan kompaun, semalam.

Menteri Kanan Pertahanan, Datuk Seri Ismail Sabri Yaakob memaklumkan , kesalahan yang paling kerap dilakukan adalah gagal menyediakan peralatan atau merekod diri.

Untuk Operasi Benteng atau OP Benteng pula, 18 orang pendatang tanpa izin (PATI) telah ditangkap semalam.

Selain itu, 11 buah kenderaan darat dan sebuah bot atau kapal telah dirampas.

Dalam perkembangan lain, Datuk Seri Ismail Sabri menjelaskan hampir 3,500 warga asing telah menjalani ujian saringan dan daripada jumlah ini, 11 orang didapati positif COVID-19, semalam.

Setakat ini, Kementerian Sumber Manusia memaklumkan lebih 600,000 pekerja warga asing telah menjalani ujian saringan yang melibatkan 33,440 majikan.

Hampir 10,000 orang daripadanya disahkan positif COVID-19, manakala selebihnya adalah negatif.


Helikopter terhempas di Subang, empat penumpang, seorang juruterbang selamat

SUBANG, 24 Mac - Biro Siasatan Kemalangan Udara (BSKU) akan menjalankan siasatan lanjut berhubung kemalangan sebuah helikopter di Lapangan Terbang Sultan Abdul Aziz Shah Alam, Subang pagi tadi.

Helikopter Airbus AS350-B3 itu dilaporkan berlepas dari Sungai Lembing Pahang, kira-kira 8:30 pagi.

Kenyataan Kementerian Pengangkutan memaklumkan bahawa Pihak Berkuasa Penerbangan Awam Malaysia mengesahkan berlakunya kemalangan di lapangan terbang itu pada 9.25 pagi.

Helikopter yang dikendalikan Leopad Aviation Sdn. Bhd itu adalah penerbangan persendirian ke Subang melalui Maran, Temerloh, Karak dan Batu Caves.

Ia dikemudi seorang juruterbang dan dinaiki empat penumpang.

Kemalangan itu menyebabkan dua mangsa cedera dan tiga lagi berada dalam keadaan stabil.


KKM kenal pasti empat kluster baharu hari ini

PUTRAJAYA, 24 Mac - Sebanyak 4 kluster baharu dikenal pasti hari ini melibatkan negeri Johor, Negeri Sembilan, Selangor dan Sarawak.

Ketua Pengarah Kesihatan Tan Sri Dr Noor Hisham Abdullah berkata dalam kenyataan media berkata, dua daripadanya berkaitan tempat kerja dan masing-masing satu berkaitan kumpulan berisiko tinggi dan komuniti.

Kluster Jalan Wawasan Dua di daerah Batu Pahat, Johor melibatkan pekerja-pekerja sebuah kilang dengan 24 kes dikesan positf.

Di Seremban, Kluster Industri Permata Dua hasil saringan bersasar pekerja di tiga buah kilang dengan 51 kes dikesan positif COVID-19 hasil saringan 334 individu.

Kluster Jalan Alam merupakan dari kumpulan berisiko tinggi di mana 16 dikesan positif.

Manakala di Sarawak, satu kluster dikesan melibatkan komuniti , iaitu Kluster Chupak, sejumlah 338 individu telah disaring, di mana 57 kes dikesan positif COVID-19 dalam kluster ini.


RM565.4 juta elaun khas barisan hadapan sudah disalurkan - Menteri Kewangan

KUALA LUMPUR, 24 Mac - Sebanyak RM565.4 juta elaun khas barisan hadapan telah disalurkan berdasarkan 1.65 juta tuntutan sehingga 12 Mac tahun lalu.

Menteri Kewangan, Tengku Datuk Seri Zafrul Abdul Aziz berkata selain doktor, jururawat dan kakitangan perubatan lain, elaun itu turut dipanjangkan kepada anggota tentera, polis, kastam, bomba dan lain-lain yang terlibat secara tidak langsung semasa pelaksanaan Perintah Kawalan Pergerakan (PKP).

Tambah Tengku Datuk Seri Zafrul, bagi menampung keperluan perkhidmatan yang mendesak susulan peningkatan kes COVID-19 , seramai 3,591 petugas kesihatan kontrak telah diluluskan sehingga 15 Januari lalu.

Selain itu, seramai 2,586 petugas kesihatan yang meliputi beberapa skim perkhidmatan seperti Pegawai Sains, Juru Xray Diagnostik dan Juruteknologi Makmal Perubatan telah selesai dilantik sehingga 15 Mac lalu.

Manakala, baki 1,005 petugas kesihatan kontrak masih dalam proses saringan dan dijangka selesai pada akhir bulan ini.


Hari Tibi Sedunia: Raja Muda Perlis mahu kesedaran rakyat dipertingkat

KUALA PERLIS, 24 Mac - Raja Muda Perlis,Tuanku Syed Faizuddin Putra Jamalullail menitahkan agar pengetahuan dan kesedaran rakyat Perlis berkaitan penyakit tibi dipertingkatkan agar penyebaran penyakit itu dapat dibendung.

Ia bersempena dengan Sambutan Hari Tibi Sedunia yang disambut pada 24 Mac setiap tahun.

Penyakit tibi mencatatkan peningkatan kes saban tahun di Malaysia dan negeri Perlis merekodkan peningkatan sebanyak 16 % pada tahun 2019.

Baginda turut menyarankan agar rakyat Perlis segera mendapatkan rawatan di klinik kesihatan berhampiran sekiranya mempunyai tanda-tanda penyakit tibi, menjalani saringan di klinik-klinik kesihatan berhampiran jika tergolong sebagai berisiko tinggi.

Demikian titah baginda selepas meninjau status kemajuan terkini kerja-kerja mengecat dan pembersihan kawasan di laluan 3, 4 dan 5 bagi program transformasi di Kampung Seberang Ramai, Kuala Perlis.

Baginda turut diiringi Raja Puan Muda Perlis Tuanku Hajah Lailatul Shahreen Akashah Khalil dan anakanda sulung, Sharifah Khatreena Nuraniah.


i-Sinar: RM52.48 bilion pengeluaran libatkan 5.94 juta pemohon

KUALA LUMPUR, 24 Mac - Sebanyak RM52.48 bilion pengeluaran program i-Sinar di bawah Kumpulan Wang Simpanan Pekerja (KWSP) telah diluluskan membabitkan 5.94 juta pemohon.

Menteri Kewangan, Tengku Datuk Seri Zafrul Abdul Aziz memaklumkan, bagi Skim i-Lestari setakat 12 Mac lalu pula, jumlah pengeluaran kumulatif adalah sebanyak RM19.45 bilion membabitkan 5.23 juta penerima.

Beliau membentangkan Laporan Laksana ke-46 secara maya menerusi laman Facebooknya.

Bagi inisiatif CENDANA yang dikhaskan untuk industri kreatif, sejumlah RM2.16 juta telah disalurkan kepada 393 penerima setakat ini.

Penggiat seni disaran menggunakan kemudahan yang disediakan dalam menghasilkan karya-karya mereka.

Pemain industri boleh memohon bantuan dari kedua agensi berkaitan dengan melayari laman www.mycreative.com.my/penjanadan www.cendana.com.my .


Vaksin COVID-19 AstraZeneca selamat digunakan

PUTRAJAYA, 24 Mac - Kementerian Kesihatan Malaysia (KKM) maklum akan isu status keselamatan penggunaan vaksin COVID-19 AstraZeneca yang tular di luar negara.

Menterinya, Datuk Seri Dr. Adham Baba dalam kenyataan media berkata vaksin tersebut telah didaftarkan oleh Pihak Berkuasa Kawalan Dadah pada 2 Mac lalu dan selamat digunakan.

Data keselamatan yang diperoleh daripada vaksin melalui ujian klinikal setakat 4 November lalu terhadap 12,000 sukarelawan juga menunjukkan, tiada kesan sampingan teruk dilaporkan.

Sakit pada tempat suntikan, keletihan dan pening kepala antara kesan sampingan yang akan dirasai penerima vaksin.

Namun data yang diperoleh menunjukkan kesan sampingan tersebut berkurang selepas suntikan dos kedua diterima berbanding dos pertama.

Kajian klinikal merumuskan, tiada sebarang isu keselamatan berkenaan ke atas profil dan kandungan darah setelah menerima suntikan vaksin ini.

KKM sentiasa komited dalam menjalankan pemantauan secara berterusan bagi memastikan kualiti, keselamatan dan keberkesanan vaksin COVID-19 sentiasa terjamin.


Mekanisasi ladang atasi kekurangan tenaga kerja

KAMPUNG GAJAH, 24 Mac - Penggunaan mekanisasi dalam bidang perladangan dijangka dapat mengatasi kekurangan tenaga kerja dalam sektor tersebut terutamanya ketika berdepan pandemik COVID-19.

Timbalan Menteri I Pembangunan Luar Bandar, Datuk Seri Abdul Rahman Mohamad berkata, selain dapat menjimatkan tenaga kerja, inovasi jentera dan alat dibina juga mampu mempercepat proses pekerjaan dan mengeluarkan hasil yang produktif.

Beliau berkata demikian selepas melancarkan Mekanisasi Ladang 3-Roda keluaran FELCRA BEKALAN & PERKHIDMATAN SDN BHD, di Kampung Gajah, Perak.  Tambah beliau, penggunaan mekanisasi seperti ini juga mampu menarik minat lebih ramai anak muda tempatan untuk menceburi bidang perladangan.


Beruang liar cetus kebimbangan penduduk

DUNGUN, 24 Mac - Penduduk Kampung Tebing Tembah, Dungun, Terengganu merayu kepada pihak berkenaan agar dapat menangkap segera seekor beruang liar yang mampu mengancam keselamatan.  Beruang liar jenis Matahari itu dipercayai tersesat dari kawasan hutan simpan berdekatan dan masuk ke kawasan kampung untuk mencari makanan.  Paling membimbangkan penduduk ialah berkemungkinan diserang haiwan berkenaan yang berkeliaran di kawasan kediaman.  Sementara itu Pengarah Jabatan Pelindungan Hidupan Liar dan Taman Negara (Perhilitan) Terengganu, Dr. Abdul Malek Mohd Yusof ketika dihubungi berkata, pihaknya sedang memantau pergerakan haiwan tersebut.

Dalam masa sama beliau turut memaklumkan pihaknya juga telah memasang dua perangkap di lokasi tumpuan dan menasihatkan penduduk sentiasa berhati-hati ketika melakukan aktiviti di kawasan hutan.  Sebelum ini penduduk mendakwa, tiga individu nyaris diserang haiwan liar berkenaan ketika sedang mencari pucuk daun hutan pada Jumaat lepas.


Jualan barangan keperluan terus dipantau, elak kenaikan harga

HULU TERENGGANU, 24 Mac - Kementerian Perdagangan Dalam Negeri dan Hal Ehwal Pengguna (KPDNHEP) akan memantau secara berterusan jualan barangan harian pada bulan Ramadan ini.

Menurut Timbalan Menterinya, Datuk Rosol Wahid, pemantauan itu bagi memastikan harga barangan tersebut tidak dinaikkan selain penawaran mencukupi.

Katanya, beliau sudah mengadakan mesyuarat dengan pihak berkaitan serta menyarankan supaya penjualan minyak masak bersubsidi 1kg dihadkan tidak melebihi tiga pek plastik.

Datuk Rosol ditemui selepas menerima suntikan dos kedua vaksin COVID-19 di Dewan Besar Majlis Daerah Hulu Terengganu.


Pemasaran Minyak sawit perlu fokus negara serantau Asia berbanding Eropah

KUALA LUMPUR, 24 Mac - Pemasaran minyak sawit di negara ini harus meletakkan fokus kepada negara serantau khususnya Asia berbanding Eropah.

Menurut Menteri Perusahaan Perladangan dan Komoditi, Datuk Dr. Mohd Khairuddin Aman Razali, ia lebih menguntungkan dalam masa sama menjimatkan dari segi masa.

Jelas beliau, permintaan bagi minyak sawit di negara serantau sendiri sudah sedia tinggi.

Bukan itu sahaja Persatuan Minyak Sawit Malaysia (MPOA) juga berpendapat, jika negara memfokuskan untuk pasaran Eropah selain Asia, ia mungkin mengambil masa 2 atau 3 bulan bagi menembusi pasaran tersebut.

Tambah Datuk Dr. Mohd Khairuddin, sektor minyak sawit harus positif untuk mencari pasaran baharu agar tidak terikat dengan pasaran sedia ada.

Beliau berkata demikian dalam program Bicara Naratif di TV1.


280,000 benih udang galah dan ikan akan dilepaskan di perairan Melaka

SUNGAI RAMBAI, 24 Mac - Jabatan Perikanan mensasarkan sebanyak 280,000 benih udang galah dan ikan dilepaskan ke perairan Melaka tahun ini.  Timbalan Menteri Pertanian dan Industri Makanan 1, Datuk Seri Ahmad Hamzah berkata, ia sebagai usaha memastikan bekalan kedua-dua hasil laut ini terus membiak dan dilindungi.

Beliau turut menyeru kepada penduduk tempatan supaya tidak menjala buat sementara waktu sebaik sahaja benih udang dilepaskan.  Ini kerana tempoh matang bagi benih udang membiak adalah antara lima hingga enam bulan.

Beliau ditemui selepas Program Perlepasan Benih Udang Galah, Penyerahan Kelulusan Elaun Sara Hidup Nelayan Darat dan Bantuan SPEKS Akuakultur di Sungai Rambai.


Penggunaan kalimah Allah di Selangor hanya untuk umat Islam

SELANGOR, 24 Mac - Penggunaan kalimah Allah dalam kitab Bible terjemahan bahasa Melayu atau percetakan buku dan tulisan agama Kristian dalam sebarang bentuk adalah di larang sama sekali di Selangor.

Demikian titah Sultan Selangor - Sultan Sharafuddin Idris Shah.

Bagaimanapun, tiada halangan sekiranya perkataan "Tuhan" digunakan sebagai terjemahan kepada perkataan Inggeris iaitu "God".

Tegas Baginda, kalimah Allah merupakan kalimah suci umat Islam dan hanya boleh digunakan untuk merujuk kepada Tuhan Yang Maha Esa, yang memiliki sifat-sifat kesempurnaan.

Kalimah Allah tidak boleh diletakkan di tempat yang salah atau digunakan selain daripada maksud Tuhan Yang Maha Esa, yang menjadi pegangan akidah umat Islam.

Penegasan Baginda itu selara keputusan Mahkamah Persekutuan dalam kes Titular Roman Catholic Archbishop of Kuala Lumpur melawan Menteri Dalam Negeri pada 2014.

Fatwa yang diwartakan di Selangor pada 18 Februari 2010 turut menyatakan, kalimah Allah tidak boleh digunakan atau disamakan dengan Tuhan bagi agama-agama bukan Islam.

Umat Islam wajib menyekat penggunaan kalimah Allah jika terdapat unsur penyalahgunaan atau penghinaan terhadap kalimah Allah itu.

Baginda turut bertitah agar rakyat bukan beragama Islam di Selangor, sentiasa akur dan mematuhi larangan penggunaan kalimah Allah seperti yang diperuntukkan dalam Enakmen Ugama Bukan Islam.

Sebagai Ketua Agama Islam Selangor, Sultan Sharafuddin akan mempertahankan kesucian kalimah Allah ini selari tuntutan agama.


Pensyarah dan pelajar IPT akan dipertimbang sebagai kumpulan penerima vaksin fasa kedua dan ketiga

PUNCAK ALAM, 24 Mac - Pensyarah dan pelajar institusi pendidikan tinggi akan dipertimbangkan sebagai kumpulan penerima vaksin fasa kedua dan ketiga.

Bagaimanapun, Menteri Pengajian Tinggi, Datuk Seri Dr. Noraini Ahmad berkata pensyarah dan pelajar institusi pendidikan tinggi perlu mendaftar melalui MySejahtera terlebih dahulu.

Beliau menyatakannya selepas Majlis Penyerahan Projek Pembangunan Hospital Pengajar Universiti Teknologi Mara (UiTM), Puncak Alam, Selangor.

Hospital UiTM Puncak Alam yang mula dibina pada 2017 akan beroperasi secara berperingkat mulai 5 April ini.

Hospital ini dilengkapi dengan kapasiti 400 katil, 98 klinik pakar, 17 dewan bedah, 17 wad dan 16 kerusi dialisis.


Suntikan vaksin ketika Ramadan tidak batalkan puasa

PORT DICKSON, 24 Mac - Suntikan vaksin ketika bulan Ramadan adalah harus dan tidak membatalkan puasa.

Menteri di Jabatan Perdana Menteri (Hal Ehwal Agama), Datuk Seri Zulkifli Mohamad Al Bakri memaklumkan perkara itu telah diputuskan oleh Muzakarah Fatwa Kebangsaan sejak dua bulan lalu.

Pandangan mufti agama dari negara lain turut membenarkan suntikan vaksin ketika Ramadan kerana ia tidak membatalkan ibadah puasa.

Beliau berkata demikian selepas Majlis Penyerahan Sumbangan Komputer Riba Kepada Pelajar Asnaf Kolej Uniti di Port Dickson.


Jumlah kes baharu harian kembali atasi kes sembuh

PUTRAJAYA, 23 Mac - Jumlah kes baharu hari ini, 1,384 mengatasi kes sembuh, 1,058.

Sekaligus, menjadikan jumlah kes aktif naik kepada 14,454.

Enam kes kematian turut dilaporkan menjadikan jumlahnya kini, 1,244.


Tiga lagi kluster dikesan hari ini

PUTRAJAYA, 23 Mac - Tiga kluster baharu COVID-19 dikesan hari ini.

Kesemuanya berkaitan tempat kerja di Johor, Pulau Pinang dan Selangor.

Kluster Jalan Indah Gemilang Satu di Ulu Tiram Johor melibatkan sebuah kilang dengan 73 kes positif.

Manakala di Selangor, Kluster Balakong Jaya Dua dikesan hasil saringan bersasar pekerja sebuah gudang pasar raya dengan 37 kes positif.

Kluster Teknologi Bukit Minyak di Pulau Pinang pula melibatkan pekerja sebuah kilang dengan 98 kes positif.


PDRM tingkat kawalan di lokasi sensitif susulan isu Korea Utara

KUALA LUMPUR, 23 Mac - Polis Diraja Malaysia (PDRM) mempertingkatkan kawalan keselamatan di lokasi sensitif berikutan perkembangan semasa isu Korea Utara susulan kenyataan Kaunselor Kedutaan negara berkenaan di Malaysia, Kim Yu-Song.

Ketua Polis Negara, Tan Sri Abdul Hamid Bador berkata serentak dengan itu, semua Pesuruhjaya Polis dan Ketua Polis Negeri diarah memantau perkembangan semasa isu itu, bagi mengelak insiden tidak diingini berlaku.

Beliau berkata demikian dalam sidang media di Bukit Aman.

19 Mac lepas, Korea Utara bertindak memutuskan hubungan diplomatik dengan Malaysia susulan seorang rakyatnya yang menetap di negara ini bakal diekstradisi ke Amerika Syarikat untuk menghadapi tuduhan pengubahan wang haram.


Antibuli siber: KKMM sediakan kertas kabinet peringkat dasar

CYBERJAYA, 23 Mac - Kementerian Komunikasi dan Multimedia (KKMM) sedang bekerjasama dengan Universiti Multimedia Malaysia menyediakan kertas kabinet pada peringkat dasar untuk mencadangkan pindaan akta berkaitan antibuli siber.

Menterinya Datuk Saifuddin Abdullah berkata kajian menyeluruh perlu dilakukan, sebelum cadangan berkaitan undang-undang tersebut dibuat.

Beliau menyatakannya pada majlis pelancaran SiberKasa di Cyberjaya.


SiberKasa: Perkasa, melestari prasarana serta ekosistem keselamatan siber negara

CYBERJAYA, 23 Mac - CyberSecurity Malaysia melancarkan Program Pemerkasaan Keselamatan Siber (SiberKasa) bagi merealisasi usaha menangani ancaman juga serangan siber.

Justeru, agensi pakar teknikal keselamatan siber di bawah Kementerian Komunikasi dan Multimedia Malaysia (KKMM), telah menggariskan tiga pendekatan holistik sebagai asas pembentukan dasar,perancangan strategik serta pembangunan kerangka sistem keselamatan siber.

Menteri, Datuk Saifuddin Abdullah, menjelaskan keperluan itu merupakan langkah wajar dan bertepatan dengan usaha kerajaan dalam mencapai aspirasi mentransformasikan Malaysia menjadi sebuah negara berpendapatan tinggi berpacukan pendigitilan, sekaligus menjadi peneraju serantau dalam ekonomi digital.

Beliau menyatakannya pada majlis pelancaran SiberKASA di Cyberjaya.

Turut hadir Ketua Setiausaha KKMM, Datuk Seri Mohammad Mentek dan Pengerusi Ahli Lembaga Pengarah CyberSekuriti Malaysia, Jeneral (B) Tan Sri Mohd Azumi Mohamed.

SiberKASA merupakan inisiatif CyberSekuriti Malaysia dalam usaha melestari bidang keselamatan siber dengan penawaran produk dan perkhidmatan kepada semua pihak,terutama dalam suasana pandemik COVID-19.

Program berkenaan menjadi satu manifestasi untuk menangani ancaman serta serangan siber yang semakin kompleks,dinamik dan sofistikated.

Pada masa sama Datuk Saifuddin turut merasmikan CyberSAFE Live, merupakan galeri yang didiktiraf oleh Malaysia Book of Records sebagai galeri keselamatan pertama dibina di Malaysia.


Menjenamakan semula 'Elaun Pekerja Cacat', tanda kepekaan kerajaan

KUALA LUMPUR, 23 Mac - Profesor Dr. Ruzita turut menyambut baik tindakan Kementerian Pembangunan Wanita, Keluarga dan Masyarakat (KPWKM) yang memperhalusi serta mengkaji penggunaan terminologi Elaun Pekerja Cacat (EPC) yang diguna pakai oleh Kementerian sebelum ini.

KPWKM sebelum ini memaklumkan istilah itu digunakan sejak 1970-an.

Baru-baru ini, KPWKM memaklumkan pihaknya sedang mengkaji untuk menjenamakan semula EPC seiring sambutan ulang tahun ke-75 Jabatan Kebajikan Masyarakat (JKM) yang bakal disambut pada 7 April ini.


Kes disiasat mengikut seksyen 43(1) Akta Pengangkutan Jalan 1987

KUALA LUMPUR, 23 MAC - Ketua Polis Daerah Cheras ACP Mohamed Mokhsein Mohamed Zon mengesahkan, polis telah membuka kertas siasatan di bawah Seksyen 43(1) Akta Pengangkutan Jalan 1987 berhubung kejadian tersebut.

Jelasnya, pihak polis telah menutup sementara laluan dan membuat lencongan di Jalan Cerdas bagi mengelak kenderaan awam melalui tempat kejadian.

Dalam pada itu, Projek Lintasan Kota Holdings Sdn Bhd (Prolintas) yang merupakan pemegang konsensi lebuh raya berkenaan, dalam satu kenyataan memaklumkan, kejadian difahamkan berlaku apabila satu daripada komponen kren gantri terjatuh, namun punca sebenar kejadian masih dalam siasatan.